Dette dokumentet er den godkjente produktinformasjonen for Posaconazole Accord. Endringer siden forrige prosedyre som påvirker produktinformasjonen (EMA/VR/0000244450) er uthevet.

Mer informasjon finnes på nettstedet til Det europeiske legemiddelkontoret: <https://www.ema.europa.eu/en/medicines/human/EPAR/posaconazole-accord>

# VEDLEGG I PREPARATOMTALE

# LEGEMIDLETS NAVN

Posaconazole Accord 100 mg enterotabletter

# KVALITATIV OG KVANTITATIV SAMMENSETNING

Hver enterotablett inneholder 100 mg posakonazol. For fullstendig liste over hjelpestoffer, se pkt. 6.1.

# LEGEMIDDELFORM

Enterotablett

Gul, kapselformet tablett som er ca. 17,5 mm lang og 6,7 mm bred, preget med “100P” på den ene siden og ingenting på den andre siden.

# KLINISKE OPPLYSNINGER

* 1. **Indikasjoner**

Posaconazole Accord er indisert for behandling av følgende soppinfeksjoner hos voksne (se pkt. 4.2 og 5.1):

* Invasiv aspergillose;

Posaconazole Accord enterotabletter er indisert for behandling av følgende soppinfeksjoner hos pediatriske pasienter fra 2-årsalderen som veier mer enn 40 kg og voksne (se pkt. 4.2 og 5.1):

* Invasiv aspergillose hos pasienter med sykdom som er motstandsdyktig mot amfotericin B eller itrakonazol, eller hos pasienter som ikke tolererer disse legemidlene;
* Fusariose hos pasienter med sykdom som er motstandsdyktig mot amfotericin B eller hos pasienter som ikke tolererer amfotericin B;
* Kromoblastmykose og mycetom hos pasienter med sykdom som er motstandsdyktig mot itrakonazol eller hos pasienter som ikke tolererer itrakonazol;
* Koksidioidomykose hos pasienter med sykdom som er motstandsdyktig mot amfotericin B, itrakonazol eller flukonazol eller hos pasienter som ikke tolererer disse legemidlene.

Motstandsdyktighet er definert som progresjon av infeksjon eller mangel på bedring etter minimum 7 dager med terapeutiske doser av effektiv soppbehandling.

Posaconazole Accord er også indisert som profylakse ved invasive soppinfeksjoner hos følgende pediatriske pasienter fra 2-årsalderen som veier mer enn 40 kg og voksne (se pkt. 4.2 og 5.1):

* Pasienter som får remisjons-induksjons kjemoterapi for akutt myelogen leukemi (AML) eller

for myelodysplastisk syndrom (MDS) som forventes å resultere i vedvarende nøytropeni og som har høy risiko for å utvikle invasive soppinfeksjoner;

* Mottakere av hematopoetisk stamcelletransplantasjon (HSCT) som gjennomgår høydose immunsuppressiv behandling for transplantat-mot-vert-reaksjon og som har høy risiko for å utvikle invasive soppinfeksjoner.

Se preparatomtalen til Posakonazole AHCL mikstur til bruk ved orofaryngeal candidiasis.

# Dosering og administrasjonsmåte

Behandling skal startes opp av en lege med erfaring fra behandling av soppinfeksjoner eller fra støttebehandling av høyrisikopasienter hvor posakonazol er indisert som profylakse.

**Posaconazole Accord tabletter og posakonazol mikstur, suspensjon er ikke byttbare med hverandre**

Tabletter bør ikke brukes om hverandre med mikstur, suspensjon på grunn av ulikheter i doseringsfrekvens, administrering sammen med mat og oppnådd plasmakonsentrasjon mellom de to formuleringene. Spesifikke doseringsanbefalinger for hver av formuleringene bør derfor følges.

Dosering

Posakonazol er også tilgjengelig som 40 mg/ml mikstur, suspensjon og 300 mg konsentrat til infusjonsvæske, oppløsning. Posakonazol tabletter gir generelt høyere eksponering av legemidlet i plasma enn posakonazol mikstur, suspensjon gitt både under måltid og fastende. Derfor er tabletter foretrukket formulering for å optimalisere plasmakonsentrasjoner.

Anbefalt dose hos pediatriske pasienter fra 2-årsalderen som veier mer enn 40 kg og hos voksne er vist i tabell 1.

**Tabell 1**. Anbefalt dose hos pediatriske pasienter fra 2-årsalderen som veier mer enn 40 kg og hos voksne etter indikasjon

|  |  |
| --- | --- |
| **Indikasjon** | **Dose og varighet på behandling**  (se pkt. 5.2) |
| Behandling av invasiv aspergillose (kun hos voksne) | Startdose på 300 mg (tre 100 mg tabletter eller 300 mg konsentrat til infusjonsvæske, oppløsning) to ganger daglig den første dagen, deretter 300 mg (tre 100 mg tabletter eller 300 mg konsentrat til infusjonsvæske, oppløsning) en gang daglig.  Hver tablettdose kan tas uten hensyn til matinntak.  Anbefalt total varighet av behandlingen er 6-12 uker.  Bytte mellom intravenøs og oral administrering er hensiktsmessig når det er klinisk indisert. |
| Refraktære invasive soppinfeksjoner (IFI)/pasienter med IFI intolerante overfor førstelinjebehandling | Startdose 300 mg (tre 100 mg tabletter) 2 ganger daglig første dagen, deretter 300 mg (tre 100 mg tabletter) 1 gang daglig. Hver dose kan tas uavhengig av måltid. Behandlingsvarighet skal baseres på alvorligheten av den underliggende sykdom, bedring fra immunsuppresjon og klinisk respons. |
| Profylakse mot invasive soppinfeksjoner | Startdose 300 mg (tre 100 mg tabletter) 2 ganger daglig første dagen, deretter 300 mg (tre 100 mg tabletter) 1 gang daglig. Hver dose kan tas uavhengig av måltid. Behandlingsvarighet baseres på bedring av nøytropeni eller immunsuppresjon. For pasienter med akutt myelogen leukemi eller myelodysplastisk syndrom, bør profylakse med Posaconazole Accord starte flere dager før forventet nøytropeni, og fortsette i 7 dager etter at antall nøytrofile er kommet over  500 celler per mm3. |

Spesielle populasjoner

*Nedsatt nyrefunksjon*

Nedsatt nyrefunksjon forventes ikke å ha effekt på farmakokinetikken til posakonazol og ingen dosejustering er anbefalt (se pkt. 5.2).

*Nedsatt leverfunksjon*

Begrensede data angående effekten av nedsatt leverfunksjon (inkludert kronisk leversykdom Child- Pugh klassifisering C) på farmakokinetikken til posakonazol, viser en økning i plasmaeksponering sammenlignet med pasienter med normal leverfunksjon, men indikerer ikke at dosejustering er nødvendig (se pkt. 4.4 og 5.2). Det er anbefalt å utvise forsiktighet på grunn av risikoen for økt plasmaeksponering.

*Pediatrisk populasjon*

Sikkerhet og effekt av posakonazol hos barn under 2 år har ikke blitt fastslått. Det finnes ingen tilgjengelige data.

Administrasjonsmåte

Til oral bruk.

Posaconazole Accord kan tas med eller utenom måltid (se pkt. 5.2). Tablettene skal svelges hele med vann og må ikke knuses, tygges eller deles.

# Kontraindikasjoner

Overfølsomhet overfor virkestoffet eller overfor noen av hjelpestoffene listet opp i pkt. 6.1. Samtidig administrering med ergotalkaloider (se pkt. 4.5).

Samtidig administrering med CYP3A4-substratene terfenadin, astemizol, cisaprid, pimozid, halofantrin eller kinidin, siden dette kan resultere i økte plasmakonsentrasjoner av disse legemidlene og føre til QTc-forlengelse og i sjeldne tilfeller torsades de pointes (se pkt. 4.4 og 4.5).

Samtidig administrering med HMG-CoA-reduktasehemmerne simvastatin, lovastatin og atorvastatin (se pkt. 4.5).

Samtidig administrering under oppstarts- og dosetitreringsfasen av venetoklaks hos pasienter med kronisk lymfatisk leukemi (KLL) (se pkt. 4.4 og 4.5).

# Advarsler og forsiktighetsregler

Overfølsomhet

Det finnes ingen informasjon om kryssallergi mellom posakonazol og andre azol-soppmidler. Forsiktighet bør utvises ved forskrivning av posaconazole til pasienter med overfølsomhet overfor andre azoler.

Levertoksisitet

Leverreaksjoner (f.eks. lett til moderat økning i ALAT, ASAT, alkalisk fosfatase, total bilirubin og/eller klinisk hepatitt) er blitt rapportert i løpet av behandling med posakonazol. Forhøyede leverfunksjonstester var generelt reversible ved seponering av behandling og i noen tilfeller normaliserte disse testene seg uten avbrudd i behandlingen. Mer alvorlige leverreaksjoner med fatal utgang er sjelden rapportert.

Posakonazol skal brukes med forsiktighet hos pasienter med nedsatt leverfunksjon på grunn av begrenset klinisk erfaring og muligheten for at plasmanivåer av posakonazol kan være høyere hos disse pasientene (se pkt. 4.2 og 5.2).

Monitorering av leverfunksjon

Leverfunksjonstester bør evalueres ved oppstart og under behandling med posakonazol. Pasienter som utvikler unormale leverfunksjonstester i løpet av behandlingen med posaconazole skal kontrolleres rutinemessig for utvikling av en mer alvorlig leverskade. Pasientoppfølging skal omfatte laboratorieevaluering av leverfunksjon (spesielt leverfunksjonstester og bilirubin). Seponering av posaconazole skal vurderes dersom kliniske tegn og symptomer samsvarer med utvikling av leversykdom.

QTc-forlengelse

Noen azoler er blitt forbundet med forlenget QTc-intervall. Posaconazole må ikke gis sammen med legemidler som er substrater for CYP3A4 og som man vet forlenger QTc-intervallet (se pkt. 4.3 og 4.5). Posaconazole skal gis med forsiktighet til pasienter med proarytmiske tilstander som:

* Medfødt eller ervervet QTc-forlengelse
* Kardiomyopati, spesielt ved forekomst av hjertesvikt
* Sinusbradykardi
* Eksisterende symptomatiske arytmier
* Samtidig bruk av legemidler som man vet forlenger QTc-intervallet (andre enn de nevnt under pkt. 4.3).

Elektrolyttforstyrrelser, spesielt de som involverer kalium-, magnesium- eller kalsiumnivåer, skal overvåkes og korrigeres om nødvendig før og under posakonazolbehandling.

Legemiddelinteraksjoner

Posakonazol er en CYP3A4-hemmer og skal kun brukes i spesielle tilfeller under behandling med andre legemidler som metaboliseres via CYP3A4 (se pkt. 4.5).

Midazolam og andre benzodiazepiner

På grunn av risikoen for forlenget sedasjon og mulig respiratorisk hemming, bør samtidig administrering av posakonazol med benzodiazepiner som metaboliseres via CYP3A4 (f.eks. midazolam, triazolam, alprazolam) bare vurderes hvis det er klart nødvendig. Dosejustering av benzodiazepiner som metaboliseres via CYP3A4 bør vurderes (se pkt. 4.5).

Toksisitet av vinkristin

Samtidig administrering av antifungale azoler, inkludert posakonazol, med vinkristin har blitt assosiert med nevrotoksisitet og andre alvorlige bivirkninger, inkludert kramper/anfall, perifer nevropati,

tilstand med økt dannelse av antidiuretisk hormon (SIADH) og paralytisk ileus. Antifungale azoler, inkludert posakonazol, bør forbeholdes pasienter som får et vinkaalkaloid, inkludert vinkristin, og som ikke har noen alternativer til behandling mot sopp (se pkt. 4.5).

Toksisitet av venetoklaks

Samtidig administrering av sterke CYP3A-hemmere, inkludert posakonazol, med CYP3A4-substratet venetoklaks, kan øke toksisitet av venetoklaks, inkludert risikoen for tumorlysesyndrom (TLS) og nøytropeni (se pkt. 4.3 og 4.5). Se preparatomtalen for venetoklaks for detaljert veiledning.

Rifamycinantibiotika (rifampicin, rifabutin), flukloksacillin, enkelte krampestillende midler (fenytoin, karbamazepin, fenobarbital, primidon) og efavirenz

Posakonazolkonsentrasjoner kan reduseres signifikant ved kombinasjon. Samtidig bruk med posakonazol skal derfor unngås hvis ikke nytten for pasienten oppveier risikoen (se pkt. 4.5).

Fotosensitivitetsreaksjon

Posakonazol kan gi økt risiko for fotosensitivitetsreaksjon. Pasienter skal rådes til å unngå

soleksponering under behandling uten tilstrekkelig beskyttelse som beskyttende klær og solkrem med høy solfaktor (SPF).

Eksponering i plasma

Plasmakonsentrasjonen av posakonazol er generelt høyere etter administrering av posakonazol tabletter enn ved posakonazol mikstur, suspensjon. Plasmakonsentrasjonen av posakonazol etter administrering av posakonazol tabletter kan hos noen pasienter øke over tid (se pkt. 5.2).

Gastrointestinal dysfunksjon

Det er begrensede farmakokinetiske data fra pasienter med alvorlig gastrointestinal dysfunksjon (f. eks. alvorlig diaré). Pasienter som har alvorlig diaré eller oppkast bør undersøkes nøye for gjennombruddsinfeksjoner av sopp.

Hjelpestoffer

Dette legemidlet inneholder mindre enn 1 mmol natrium (23 mg) pr. tablett, og er så godt som “natriumfritt”.

# Interaksjon med andre legemidler og andre former for interaksjon

Effekter av andre legemidler på posakonazol

Posakonazol metaboliseres via UDP-glukuronidering (fase 2-enzymer) og er et substrat for

p-glykoprotein (P-gp)-utstrømning *in vitro*. Hemmere (f.eks. verapamil, ciklosporin, kinidin, klaritromycin, erytromycin etc.) eller indusere (f.eks. rifampicin, rifabutin, enkelte krampestillende legemidler etc.) av disse eliminasjonsveiene kan derfor henholdsvis øke eller redusere plasmakonsentrasjoner av posakonazol.

*Flukloksacillin*

Flukloksacillin (en CYP450-induktor) kan redusere plasmakonsentrasjonen av posakonazol. Samtidig bruk av posakonazol og flukloksacillin skal unngås hvis ikke nytten for pasienten oppveier risikoen (se pkt. 4.4).

*Rifabutin*

Rifabutin (300 mg én gang daglig) reduserte Cmax (maksimal plasmakonsentrasjon) og AUC (arealet under plasmakonsentrasjontidskurven) av posakonazol til henholdsvis 57 % og 51 %. Samtidig bruk av posakonazol og rifabutin og lignende indusere (f.eks. rifampicin) skal unngås hvis ikke nytten for pasienten oppveier risikoen. Se også avsnittet under om effekten av posakonazol på plasmanivåer av rifabutin.

*Efavirenz*

Efavirenz (400 mg én gang daglig) reduserte Cmax og AUC av posakonazol med henholdsvis 45 % og 50 %. Samtidig bruk av posakonazol og efavirenz skal unngås hvis ikke nytten for pasienten oppveier risikoen.

*Fosamprenavir*

Kombinasjonen av fosamprenavir og posakonazol kan føre til redusert plasmakonsentrasjon av posakonazol. Dersom samtidig administrering er nødvendig anbefales nøye overvåkning av gjennombruddsinfeksjoner av sopp. Gjentatt dosering med fosamprenavir (700 mg to ganger daglig i 10 dager) reduserte Cmax og AUC av posakonazol mikstur, suspensjon (200 mg én gang daglig 1. dag, 200 mg to ganger daglig 2. dag og deretter 400 mg to ganger daglig i 8 dager) med henholdsvis 21 % og 23 %. Effekten av posakonazol på nivået av fosamprenavir er ukjent, når fosamprenavir gis sammen med ritonavir.

*Fenytoin*

Fenytoin (200 mg én gang daglig) reduserte Cmax og AUC av posakonazol med henholdsvis 41 % og 50 %. Samtidig bruk av posakonazol og fenytoin og lignende indusere (f.eks. karbamazepin, fenobarbital, primidon) skal unngås hvis ikke nytten for pasienten oppveier risikoen.

*H2-reseptorantagonister og protonpumpehemmere*

Ingen klinisk relevante effekter ble observert når posakonazol tabletter ble brukt samtidig med antacida, H2-reseptorantagonister og protonpumpehemmere. Det er ikke nødvendig med dosejustering av posakonazol tabletter ved samtidig administrering med antacida, H2-reseptorantagonister og protonpumpehemmere.

Effekter av posakonazol på andre legemidler

Posakonazol er en potent hemmer av CYP3A4. Samtidig administrering av posakonazol og CYP3A4- substrater kan resultere i store økninger i eksponering av CYP3A4-substrater som vist av effektene på takrolimus, sirolimus, atazanavir og midazolam nedenfor. Forsiktighet er anbefalt ved samtidig administrering av posakonazol og CYP3A4-substrater gitt intravenøst, og det kan være behov for å redusere dosen av CYP3A4-substratet. Dersom posakonazol brukes samtidig med CYP3A4-substrater som gis oralt, og hvor en økt plasmakonsentrasjon kan assosieres med uakseptable bivirkninger, skal plasmakonsentrasjoner av CYP3A4-substratet og/eller bivirkninger overvåkes nøye og dosen justeres etter behov. Flere av interaksjonsstudiene ble gjennomført på friske frivillige som får en høyere eksponering av posakonazol sammenlignet med pasienter som får samme dose. Effekten av posakonazol på CYP3A4-substrater hos pasienter kan være litt lavere enn sett hos friske frivillige, og forventes å variere mellom pasienter på grunn av den variable posakonazoleksponeringen hos pasienter. Effekten av samtidig administrering av posakonazol på plasmanivåer av CYP3A4-substrater kan også variere hos samme pasient.

*Terfenadin, astemizol, cisaprid, pimozid, halofantrin og kinidin (CYP3A4-substrater)*

Samtidig administrering av posakonazol og terfenadin, astemizol, cisaprid, pimozid, halofantrin eller kinidin er kontraindisert. Samtidig administrering kan resultere i økte plasmakonsentrasjoner av disse legemidlene og føre til QTc-forlengelse og i sjeldne tilfeller torsades de pointes (se pkt. 4.3).

*Ergotalkaloider*

Posakonazol kan øke plasmakonsentrasjonen av ergotalkaloider (ergotamin og dihydroergotamin) som kan føre til ergotisme. Samtidig administrering av posakonazol og ergotalkaloider er kontraindisert (se pkt. 4.3).

*HMG-CoA-reduktasehemmere som metaboliseres via CYP3A4 (f.eks. simvastatin, lovastatin og atorvastatin)*

Posakonazol kan øke plasmanivåene av HMG-CoA-reduktasehemmere som metaboliseres av CYP3A4 betydelig. Behandling med disse HMG-CoA-reduktasehemmerne skal seponeres under behandling med posakonazol da økte nivåer er blitt assosiert med rabdomyolyse (se pkt. 4.3).

*Vinkaalkaloider*

De fleste vinkaalkaloidene (f.eks. vinkristin og vinblastin) er substrater til CYP3A4. Samtidig administering av antifungale azoler, inkludert posakonazol, med vinkristin har blitt assosiert med alvorlige bivirkninger (se pkt. 4.4). Posakonazol kan øke plasmakonsentrasjonen av vinkaalkaloider, noe som kan føre til nevrotoksisitet og andre alvorlige bivirkninger. Antifungale azoler, inkludert posakonazol, bør derfor forbeholdes pasienter som får et vinkaalkaloid, inkludert vinkristin, og som ikke har noen alternativer til behandling mot sopp.

*Rifabutin*

Posakonazol økte Cmax og AUC av rifabutin med henholdsvis 31 % og 72 %. Samtidig bruk av posakonazol og rifabutin skal unngås hvis ikke nytten for pasienten oppveier risikoen (se også avsnittet over om effekten av rifabutin på plasmanivåer av posakonazol). Dersom disse legemidlene gis samtidig, er nøye overvåking av blodtellinger og bivirkninger forbundet med økte rifabutinnivåer (f.eks. uveitt) anbefalt.

*Sirolimus*

Gjentatt administrering av posakonazol mikstur, suspensjon (400 mg to ganger daglig i 16 dager) hos friske personer økte Cmax og AUC av sirolimus (2 mg enkeltdose) med et gjennomsnitt på henholdsvis 6,7 ganger og 8,9 ganger (intervall 3,1 til 17,5 ganger). Effekten av posakonazol på sirolimus hos pasienter er ukjent, men forventes å variere på grunn av den variable posakonazoleksponeringen hos pasienter. Samtidig administrering av posakonazol og sirolimus er ikke anbefalt og bør unngås om mulig. Dersom det vurderes som uunngåelig at de må gis sammen, anbefales meget reduserte doser av sirolimus ved oppstart av posakonazolbehandlingen og hyppig overvåking av bunnkonsentrasjoner av sirolimus i blod. Sirolimuskonsentrasjonen skal måles ved oppstart, ved samtidig administrering og ved seponering av posakonazolbehandling, og sirolimusdosen justeres tilsvarende. Det bør bemerkes at forholdet mellom bunnkonsentrasjon av sirolimus og AUC endres ved samtidig administrering med posakonazol. Som et resultat kan bunnkonsentrasjoner av sirolimus som ligger innen det normale terapeutiske vinduet gi subterapeutiske nivåer. Det er derfor ønskelig med konsentrasjoner som ligger i den øvre delen av det normale terapeutiske vinduet, og man bør følge nøye med på kliniske tegn og symptomer, laboratorieparametre og vevsbiopsier.

*Ciklosporin*

Hos hjertetransplanterte pasienter på stabile doser av ciklosporin, førte posakonazol mikstur, suspensjon 200 mg daglig til økte konsentrasjoner av ciklosporin, noe som krevde dosereduksjon. I kliniske effektstudier ble det rapportert tilfeller av økte ciklosporinnivåer som medførte alvorlige bivirkninger, inkludert nefrotoksisitet og et dødsfall som følge av levkoencefalopati. Ved start av behandling med posakonazol hos pasienter som allerede får ciklosporin, skal ciklosporindosen reduseres (f.eks. til ca. tre fjerdedeler av gjeldende dose). Deretter skal blodnivåer av ciklosporin overvåkes nøye ved samtidig administrering og ved seponering av posakonazol, og ciklosporindosen tilpasses hvis nødvendig.

*Takrolimus*

Posakonazol økte Cmax og AUC av takrolimus (0,05 mg/kg kroppsvekt enkeltdose) med henholdsvis 121 % og 358 %. Klinisk signifikante interaksjoner som resulterte i sykehusopphold og/eller seponering av posakonazol ble rapportert i kliniske effektstudier. Ved oppstart av posakonazolbehandling hos pasienter som allerede får takrolimus, skal takrolimusdosen reduseres (f.eks. til ca. en tredjedel av gjeldende dose). Deretter skal blodnivåer av takrolimus kontrolleres nøye under samtidig administrering av begge legemidlene og ved seponering av posakonazol.

Takrolimusdosen skal tilpasses hvis nødvendig.

*Hiv-proteasehemmere*

Da hiv-proteasehemmere er CYP3A4-substrater forventes det at posakonazol øker plasmakonsentrasjonen av disse antiretrovirale midlene. Etter samtidig administrering av posakonazol mikstur, suspensjon (400 mg to ganger daglig) med atazanavir (300 mg én gang daglig) i 7 dager hos friske personer økte Cmax og AUC for atazanavir med et gjennomsnitt på henholdsvis 2,6 ganger og 3,7 ganger (intervall 1,2 til 26 ganger). Etter samtidig administrering av posakonazol mikstur, suspensjon (400 mg to ganger daglig) med atazanavir og ritonavir (300/100 mg én gang daglig) i

7 dager hos friske personer økte Cmax og AUC for atazanavir med et gjennomsnitt på henholdsvis 1,5 ganger og 2,5 ganger (intervall 0,9 til 4,1 ganger). Tillegg av posakonazol til behandling med

atazanavir eller atazanavir pluss ritonavir var forbundet med økte nivåer av bilirubin i plasma. Hyppig overvåking av bivirkninger og toksisitet relatert til antiretrovirale CYP3A4-substrater anbefales ved samtidig administrering av posakonazol.

*Midazolam og andre benzodiazepiner metabolisert via CYP3A4*

I en studie på friske frivillige med posakonazol mikstur, suspensjon, (200 mg én gang daglig i

10 dager) økte eksponeringen (AUC) av intravenøs midazolam (0,05 mg/kg) med 83 %. I en annen studie på friske frivillige med gjentatt administrering av posakonazol mikstur, suspensjon (200 mg to ganger daglig i 7 dager) økte Cmax og AUC for intravenøs midazolam (0,4 mg enkeltdose) med et gjennomsnitt på henholdsvis 1,3 og 4,6 ganger (intervall 1,7 til 6,4 ganger). Posakonazol mikstur, suspensjon 400 mg to ganger daglig i 7 dager økte Cmax og AUC for intravenøs midazolam med henholdsvis 1,6 og 6,2 ganger (intervall 1,6 til 7,6 ganger). Begge doser med posakonazol økte Cmax og AUC for midazolam gitt oralt (2 mg enkeltdose gitt oralt) med henholdsvis 2,2 og 4,5 ganger. I tillegg forlenget posakonazol mikstur, suspensjon (200 mg eller 400 mg) gjennomsnittlig terminal halveringstid for midazolam fra ca 3-4 timer til 8-10 timer ved samtidig administrering.

På grunn av risikoen for forlenget beroligende effekt anbefales det at dosejusteringer vurderes ved samtidig administrering av posakonazol og benzodiazepiner som metaboliseres via CYP3A4 (f.eks. midazolam, triazolam, alprazolam) (se pkt. 4.4).

*Kalsiumkanalblokkere som metaboliseres via CYP3A4 (f.eks. diltiazem, verapamil, nifedipin, nisoldipin)*

Hyppig kontroll av bivirkninger og toksisitet forbundet med kalsiumkanalblokkere anbefales ved samtidig administrering med posakonazol. Dosejustering av kalsiumkanalblokkere kan være nødvendig.

*Digoksin*

Administrering av andre azoler er blitt assosiert med økninger i digoksinnivåer. Posakonazol kan derfor øke plasmakonsentrasjonen av digoksin, og digoksinnivåer må kontrolleres ved oppstart eller ved seponering av posakonazolbehandling.

*Sulfonylurea*

Glukosekonsentrasjoner ble redusert i noen friske frivillige da glipizid ble gitt samtidig med posakonazol. Kontroll av glukosekonsentrasjoner er anbefalt hos diabetespasienter.

*All-trans retinsyre (ATRA) eller tretinoin*

Siden ATRA metaboliseres av CYP450-enzymene i lever, særlig CYP3A4, kan samtidig administrering med posakonazol, som er en sterk hemmer av CYP3A4, føre til økt eksponering for tretinoin. Dette kan resultere i økt toksisitet (spesielt hyperkalsemi). Kalsiumnivået i serum bør overvåkes og om nødvendig, bør dosejustering av tretinoin vurderes under behandling med posakonazol og i dagene etter behandling.

*Venetoklaks*

Sammenlignet med venetoklaks 400 mg administrert alene, økte samtidig administrering av 300 mg posakonazol, en sterk CYP3A-hemmer, med venetoklaks 50 mg og 100 mg i 7 dager hos 12 pasienter, Cmax til venetoklaks henholdsvis 1,6 ganger og 1,9 ganger, og AUC 1,9 -ganger og 2,4-ganger (se pkt. 4.3 og 4.4). Se preparatomtalen for venetoklaks.

Pediatrisk populasjon

Interaksjonsstudier er kun blitt utført hos voksne.

# Fertilitet, graviditet og amming

Graviditet

Det foreligger ikke tilstrekkelig informasjon på bruk av posakonazol hos gravide kvinner. Dyrestudier har vist reproduksjonstoksiske effekter (se pkt. 5.3). Den potensielle risikoen for mennesker er ukjent.

Kvinner i fertil alder må bruke sikker prevensjon under behandling. Posakonazol må ikke brukes under graviditet hvis ikke fordelen til moren klart oppveier den potensielle risikoen for fosteret.

Amming

Posakonazol utskilles i melk hos diegivende rotter (se pkt. 5.3). Utskillelsen av posakonazol i morsmelk hos mennesker er ikke undersøkt. Amming skal opphøre ved igangsetting av behandling med posakonazol.

Fertilitet

Posakonazol hadde ingen effekt på fertilitet hos hannrotter ved doser på opptil 180 mg/kg (3,4 ganger regimet med 300 mg tablett, basert på plasmakonsentrasjoner ved steady state hos pasienter) eller hos hunnrotter ved en dose på opptil 45 mg/kg (2,6 ganger regimet med 300 mg tablett, basert på plasmakonsentrasjoner ved steady state hos pasienter). Det finnes ingen klinisk erfaring med posakonazol og effekter på fertiliteten hos mennesker.

# Påvirkning av evnen til å kjøre bil og bruke maskiner

Noen bivirkninger (f.eks. svimmelhet, søvnighet m.fl.) som kan påvirke kjøring/bruk av maskiner har blitt rapportert ved bruk av posakonazol. Derfor bør forsiktighet utvises.

# Bivirkninger

Sammendrag av sikkerhetsprofilen

Sikkerhetsdata er hovedsakelig fra studier med mikstur, suspensjon.

Sikkerheten til posakonazol oral suspensjon er vurdert hos > 2400 pasienter og friske frivillige som er registrert i kliniske studier og fra erfaringer etter markedsføringtillatelse. De hyppigst rapporterte alvorlige relaterte bivirkningene inkluderte kvalme, oppkast, diaré, feber og økt bilirubin.

*Posaconazol tabletter*

Sikkerheten til posakonazol tabletter har blitt vurdert hos 104 friske frivillige og 230 pasienter som er registrert i en klinisk studie av antifungal profylakse.

Sikkerheten til posakonazol konsentrat til infusjonsvæske, oppløsning og posakonazol tabletter er vurdert hos 288 pasienter som er registrert i en klinisk studie av aspergillose, hvorav 161 pasienter fikk konsentratet til infusjonsvæske, og 127 pasienter som fikk tablettformuleringen.

Tablettformuleringen ble kun undersøkt hos pasienter med AML og MDS, og hos pasienter etter HSCT med, eller med risiko for, transplantat-mot-vert-reaksjon (GVHD). Maksimal varighet av eksponering for tablettformuleringen var kortere enn for mikstur, suspensjon. Eksponering i plasma var høyere for tablettformuleringen enn observert for mikstur, suspensjon.

Sikkerheten til posakonazol tabletter er vurdert hos 230 pasienter som har deltatt i den pivotale kliniske studien. Pasienter ble inkludert i en ikke-sammenlignbar farmakokinetisk- og sikkerhetsstudie for posakonazol tabletter ved antifungal profylaktisk bruk. Pasienter var immunkompromitterte med underliggende tilstander, inkludert hematologisk malignitet, nøytropeni etter kjemoterapi, GVHD og post-HSCT. Behandling med posokonazol ble gitt med en median varighet på 28 dager. Tjue pasienter mottok en daglig dose på 200 mg og 210 pasienter mottok en daglig dose på 300 mg (etter dosering to ganger daglig på dag 1 i hver kohort).

Sikkerheten til posakonazol tabletter og konsentrat til infusjonsvæske, oppløsning ble også undersøkt i en kontrollert studie av behandling av invasiv aspergillose. Den maksimale varigheten av invasiv aspergillosebehandling var lik den som ble studert med oral suspensjon i «salvage therapy» og var lenger enn profylaktisk behandling med tabletter eller konsentrat til infusjonsvæske, oppløsning.

Liste over bivirkninger i tabellform

Innenfor hvert organklassesystem er bivirkningene oppført under følgende kategorier av frekvensgrupper: svært vanlige (≥ 1/10), vanlige (≥ 1/100 til < 1/10), mindre vanlige (≥ 1/1000 til

< 1/100), sjeldne (≥ 1/10 000 til < 1/1000), svært sjeldne (<1/10 000) eller ikke kjent (kan ikke anslås utifra tilgjengelige data).

**Tabell 2.** Bivirkninger satt opp etter organsystem og frekvens rapportert i kliniske studier og/eller under bruk etter markedsføring\*

|  |  |
| --- | --- |
| **Sykdommer i blod og lymfatiske organer**  Vanlige:  Mindre vanlige: Sjeldne: | nøytropeni  trombocytopeni, leukopeni, anemi, eosinofili, lymfadenopati, miltinfarkt  hemolytisk uremisk syndrom, trombotisk trombocytopen purpura, pancytopeni, koagulopati, blødning |
| **Forstyrrelser i immunsystemet**  Mindre vanlige: Sjeldne: | allergisk reaksjon hypersensitivitetsreaksjon |
| **Endokrine sykdommer**  Sjeldne: | binyreinsuffisiens, redusert gonadotropin i blodet, pseudoaldosteronisme |
| **Stoffskifte- og ernæringsbetingede sykdommer**  Vanlige:  Mindre vanlige: | elektrolyttforstyrrelse, anoreksi, redusert appetitt, hypokalemi, hypomagnesemi  hyperglykemi, hypoglykemi |
| **Psykiatriske lidelser** Mindre vanlige: Sjeldne: | unormale drømmer, forvirringstilstand, søvnforstyrrelser psykotisk lidelse, depresjon |
| **Nevrologiske sykdommer**  Vanlige:  Mindre vanlige: Sjeldne: | parestesi, svimmelhet, søvnighet, hodepine, dysgeusi kramper, nevropati, hypoestesi, skjelving, afasi, insomni cerebrovaskulær hendelse, encefalopati, perifer nevropati, synkope |
| **Øyesykdommer** Mindre vanlige: Sjeldne: | tåkesyn, fotofobi, redusert synsskarphet diplopi, skotom |
| **Sykdommer i øre og labyrint**  Sjeldne: | svekket hørsel |
| **Hjertesykdommer**  Mindre vanlige:  Sjeldne: | lang QT-tid-syndrom§, unormalt elektrokardiogram§, palpitasjoner, bradykardi, supraventrikulære ekstrasystoler, takykardi  torsades de pointes, plutselig død, ventrikulær takykardi, hjerte-respiratorisk stans, hjertesvikt, myokardinfarkt |
| **Karsykdommer**  Vanlige:  Mindre vanlige: Sjeldne: | hypertensjon hypotensjon, vaskulitt  lungeembolisme, dyp venetrombose |
| **Sykdommer i respirasjonsorganer, thorax og mediastinum**  Mindre vanlige: Sjeldne: | hoste, neseblødning, hikke, pleuritisk smerte, takypné pulmonær hypertensjon, interstitiell pneumoni, pneumonitt |
| **Gastrointestinale sykdommer**  Svært vanlige: Vanlige:  Mindre vanlige: Sjeldne: | kvalme  oppkast, abdominalsmerter, diaré, dyspepsi, munntørrhet, flatulens, forstoppelse, anorektalt ubehag  pankreatitt, abdominal utvidelse, enteritt, epigastrisk ubehag, oppstøt/raping, gastroøsofageal reflukssykdom, ødem i munn gastrointestinal blødning, ileus |
| **Sykdommer i lever og galleveier**  Vanlige:  Mindre vanlige: Sjeldne: | forhøyede leverfunksjonstester (økt ALAT, økt ASAT, økt bilirubin, økt alkalisk fosfatase, økt GGT)  hepatocellulær skade, hepatitt, gulsott, leverforstørrelse, kolestase, levertoksisitet, unormal leverfunksjon leversvikt, kolestatisk hepatitt, hepatosplenomegali, leverømhet, asteriksis |
| **Hud- og underhudssykdommer**  Vanlige:  Mindre vanlige: Sjeldne:  Ikke kjent: | utslett, kløe  munnsår, alopesi, dermatitt, erytem, petekkier Stevens-Johnsons syndrom, vesikuløst utslett  fotosensitivitetsreaksjon§ |
| **Sykdommer i muskler, bindevev og skjelett**  Mindre vanlige: | ryggsmerter, nakkesmerter, smerter i muskler og skjelett, smerter i ekstremitetene |
| **Sykdommer i nyre og urinveier**  Mindre vanlige: Sjeldne: | akutt nyresvikt, nyresvikt, økt blodkreatinin renal tubulær acidose, interstitiell nefritt |
| **Lidelser i kjønnsorganer og brystsykdommer**  Mindre vanlige: Sjeldne: | menstruasjonsforstyrrelse brystsmerter |
| **Generelle lidelser og reaksjoner på administrasjonsstedet**  Vanlige:  Mindre vanlige:  Sjeldne: | feber, asteni, tretthet  ødem, smerter, frysninger, sykdomsfølelse, ubehag i brystet, legemiddelintoleranse, føle seg nervøs, slimhinnebetennelse tungeødem, ansiktsødem |
| **Undersøkelser**  Mindre vanlige: | endrede legemiddelnivåer, redusert fosfor i blodet, unormalt røntgen av bryst |

\* Basert på bivirkninger observert med mikstur, suspensjon, enterotabletter og konsentrat til infusjonsvæske.

§ Se pkt. 4.4.

Beskrivelse av utvalgte bivirkninger

*Sykdommer i lever og galleveier*

I forbindelse med bivirkningsovervåking av posakonazol mikstur, suspensjon, etter markedsføring har man sett alvorlig leverskade med fatalt utfall (se avsnitt 4.4).

Melding av mistenkte bivirkninger

Melding av mistenkte bivirkninger etter godkjenning av legemidlet er viktig. Det gjør det mulig å overvåke forholdet mellom nytte og risiko for legemidlet kontinuerlig. Helsepersonell oppfordres til å melde enhver mistenkt bivirkning. Dette gjøres via det nasjonale meldesystemet som beskrevet i [Appendix V.](http://www.ema.europa.eu/docs/en_GB/document_library/Template_or_form/2013/03/WC500139752.doc)

# Overdosering

Det er ingen erfaring med overdose av posakonazol tabletter.

I kliniske studier har pasienter som fikk posakonazol mikstur, suspensjon i doser opp til 1600 mg/dag ikke fått bivirkninger som var forskjellig fra de rapportert hos pasienter som fikk lavere doser.

Utilsiktet overdose ble sett hos en pasient som tok posakonazol mikstur, suspensjon, 1200 mg to ganger daglig i 3 dager. Ingen bivirkninger ble sett av utprøver.

Posakonazol fjernes ikke med hemodialyse. Det finnes ingen spesiell behandling ved eventuell overdosering med posakonazol. Støttebehandling kan overveies.

# FARMAKOLOGISKE EGENSKAPER

* 1. **Farmakodynamiske egenskaper**

Farmakoterapeutisk gruppe: Antimykotika til systemisk bruk, Triazol- og tetrazolderivater , ATC-kode: J02A C04. Virkningsmekanisme

Posakonazol hemmer enzymet lanosterol-14α-demetylase (CYP51), som katalyserer et essensielt trinn

i ergosterolbiosyntesen.

Mikrobiologi

Posakonazol har *in vitro* vist å være aktiv mot følgende mikroorganismer: *Aspergillus-*arter (*Aspergillus fumigatus*, *A. flavus*, *A. terreus*, *A. nidulans*, *A. niger*, *A. ustus*), *Candida*-arter (*Candida albicans, C. glabrata, C. krusei, C. parapsilosis, C. tropicalis, C. dubliniensis, C. famata, C. inconspicua, C. lipolytica, C. norvegensis, C. pseudotropicalis*), *Coccidioides immitis*, *Fonsecaea pedrosoi* og arter av *Fusarium, Rhizomucor*, *Mucor*, og *Rhizopus.* Mikrobiologiske data tyder på at posakonazol er aktiv mot *Rhizomucor*, *Mucor* og *Rhizopus,* men det finnes per i dag ikke tilstrekkelige kliniske data for å vurdere effekten av posakonazol på disse mikroorganismene.

Følgende *in vitro* data er tilgjengelige, men deres kliniske betydning er ukjent. I en overvåkingsstudie av > 3000 kliniske isolater av mugg fra 2010-2018, viste 90% av ikke-*Aspergillus* sopp følgende *in vitro* minste hemmende konsentrasjon (MIC): *Mucorales spp* (n=81) av 2 mg/l; *Scedosporium apiospermum / S. boydii* (n=65) av 2 mg/l; *Exophiala dermatiditt* (n=15) av 0,5 mg/l, og *Purpureocillium lilacinum* (n=21) av 1 mg/l.

Resistens

Kliniske isolater med nedsatt følsomhet for posakonazol er identifisert. Den viktigste resistensmekanismen er evne til substitusjoner i målproteinet, CYP51.

Epidemiologisk cut-off (ECOFF)-verdier for *Aspergillus spp*

ECOFF-verdiene for posakonazol, som skiller den ville populasjonstypen fra isolater med ervervet resistens, er bestemt ved EUCAST metodelære.

EUCAST ECOFF-verdier:

* *Aspergillus flavus:* 0,5 mg/l
* *Aspergillus fumigatus:* 0,5 mg/l
* *Aspergillus nidulans:* 0,5 mg/l
* *Aspergillus niger:* 0,5 mg/l
* *Aspergillus terreus:* 0,25 mg/l

Det finnes per i dag ikke tilstrekkelige data til å bestemme kliniske verdier for *Aspergillus-*arter. ECOFF-verdier tilsvarer ikke kliniske verdier.

Verdier

Følsomhetstesting av knekkpunkter

MIC (minimum hemmende konsentrasjon) fortolkningskriterier for følsomhetstesting er fastsatt av Den europeiske komité for antimikrobiell følsomhetstesting (EUCAST) for posaconazol og er oppført her: <[https://www.ema.europa.eu/documents/other/minimum-inhibitory-concentration-mic-breakpoints\_en.xlsx](https://www.ema.europa.eu/documents/other/minimum-inhibitory-concentration-mic-breakpoints_en.xlsx" \t "_blank" \o "https://www.ema.europa.eu/documents/other/minimum-inhibitory-concentration-mic-breakpoints_en.xlsx)Kombinasjon med andre antifungale legemidler

Bruk av antifungal kombinasjonsbehandling vil ikke nedsette effekten av verken posakonazol eller

andre behandlinger, men det er for tiden ingen kliniske bevis for at kombinasjonsbehandling vil gi et økt utbytte.

Klinisk erfaring

*Oppsummering av studie av posakonazol konsentrat til infusjonsvæske, oppløsning og tablett mot invasiv aspergillose*

Sikkerheten og effekten av posakonazol-behandling hos pasienter med invasiv aspergillose ble evaluert i en dobbeltblind kontrollert studie (studie 69) av 575 pasienter med påvist, sannsynlig eller mulig invasiv soppinfeksjon i henhold til EORTC/MSG-kriterier.

Pasientene ble behandlet med posakonazol (n=288) konsentrat til infusjonsvæske*,* oppløsning eller tablett gitt i en dose på 300 mg QD (to ganger daglig på dag 1). Pasientene det ble sammenlignet med, fikk behandling med vorikonazol (n=287) gitt intravenøst i en dose på 6 mg/kg to ganger daglig på dag 1, fulgt av 4 mg/kg to ganger daglig, eller oralt i en dose på 300 mg to ganger daglig på dag 1, etterfulgt av 200 mg to ganger daglig. Median varighet av behandling var 67 dager (posakonazol) og 64 dager (vorikonazol).

I «intent-to-treat» (ITT) populasjonen (alle pasientene som fikk minst en dose studielegemiddel), fikk 288 pasienter posakonazol og 287 pasienter fikk vorikonazol. Det fullstendige analysesettet (FAS-populasjonen) er en undergruppe av alle deltagerne i ITT -populasjonen. FAS-populasjonen ble klassifisert av en uavhengig vurdering som påvist eller sannsylig invasive aspergillose: 163 personer for posakonazol og 171 pasienter for vorikonazol. Total dødelighet og global klinisk respons i disse to populasjonene er presentert i henholdsvis tabell 3 og 4.

**Tabell 3.** Posakonazol-behandling invasiv aspergillose studie 1: total dødelighet til og med dag 42, og dag 84, i intention-to-treat (ITT) og FAS-populasjonene

|  | **Posakonazol** | | **Vorikonazol** | |  |
| --- | --- | --- | --- | --- | --- |
| Populasjon | N | (%) | N | (%) | Differanse\* (95 % KI) |
| Dødelighet hos ITT pasienter ved dag 42 | 288 | 44 (15,3) | 287 | 59 (20,6) | -5,3 (-11.6, 1.0) |
| Dødelighet hos ITT pasienter ved dag 84 | 288 | 81 (28,1) | 287 | 88 (30,7) | -2,5 % (-9,9, 4,9) |
| Dødelighet hos FAS pasienter ved dag 42 | 163 | 31 (19,0) | 171 | 32 (18,7) | 0,3% (-8,2, 8,8) |
| Dødelighet hos FAS pasienter ved dag 84 | 163 | 56 (34,4) | 171 | 53 (31,0) | 3,1% (-6,9, 13,1) |
| \* Justert behandlingsforskjell basert på Miettinen og Nurminens metode stratifisert etter randomiseringsfaktor (risiko for dødelighet / dårlig utfall) ved bruk av Cochran-Mantel-Haenszel vektingsordning. | | | | | |

**Tabell 4.** Posakonazol-behandling invasiv aspergillose studie 1: global klinisk response uke 6, fullstendig analysesett populasjon

|  |  | **Posakonazol** | | **Vorikonazol** | |  |
| --- | --- | --- | --- | --- | --- | --- |
| Populasjon |  | N | Suksess | N | Suksess | Differanse\* (95 % KI) |
| Global klinisk respons hos FAS pasienter i uke 6 |  | 163 | 73 (44,8) | 171 | 78 (45,6) | -0,6 (-11,2, 101) |
| Global klinisk respons hos FAS pasienter i uke 6 |  | 163 | 69 (42,3) | 171 | 79 (46,2) | -3,4 % (-13,9, 7,1) |
| \* Vellykket global klinisk respons ble definert som overlevelse med en delvis eller fullstendig respons  Justert behandlingsforskjell basert på Miettinen og Nurminens metode stratifisert etter randomiseringsfaktor (risiko for dødelighet/dårlig utfall) ved bruk av Cochran-Mantel-Haenszel vektingsplan. | | | | | | |

*Oppsummering av “bridgingˮ-studie med posakonazol tablett*

Studie 5615 var en ikke-komparativ multisenterstudie utført for å evaluere farmakokinetiske egenskaper, sikkerhet og toleranse av posakonazol tabletter. Studie 5615 ble gjennomført i en tilsvarende pasientpopulasjon som tidligere ble studert i det pivotale kliniske programmet for posakonazol mikstur, suspensjon. Farmakokinetiske- og sikkerhetsdata fra studie 5615 ble overført til allerede tilgjengelige data (inkludert effektdata) for mikstur, suspensjon.

Populasjonen inkluderte: 1) pasienter med AML eller MDS som nylig hadde fått kjemoterapi og som hadde utviklet eller ble forventet å utvikle betydelig nøytropeni, eller 2) pasienter som hadde gjennomgått en HSCT og som fikk immunsuppressiv behandling til forebygging eller behandling av GVHD. To ulike doseringsgrupper ble evaluert: 200 mg to ganger daglig på dag 1, etterfulgt av

200 mg én gang daglig (Del IA) og 300 mg to ganger daglig på dag 1, etterfulgt av 300 mg én gang daglig (Del 1B og Del 2).

En rekke med farmakokinetiske (PK) prøver ble samlet inn på dag 1 og ved steady state på dag 8 for alle pasienter fra Del 1 og en undergruppe av pasienter fra Del 2. For en større pasientpopulasjon ble for øvrig spredte PK-prøver samlet over flere dager ved steady state før neste dose (Cmin). Basert på gjennomsnittlig Cmin-konsentrasjon, kunne forventet gjennomsnittlig konsentrasjon (Cav) beregnes for 186 pasienter med dosering på 300 mg. PK-analyse hos pasienter med Cav viste at 81 % av pasientene som fikk behandling med 300 mg én gang daglig, oppnådde forventet Cav på mellom 500-2500 ng/ml ved steady state. En pasient (< 1 %) hadde forventet Cav på under 500 ng/ml og 19 % av pasientene hadde forventet Cav på over 2500 ng/ml. Pasientene oppnådde en gjennomsnittlig forventet Cav på 1970 ng/ml ved steady state.

En sammenligning av pasienteksponering (Cav) etter administrering av posakonazol tabletter og posakonazol mikstur, suspensjon ved terapeutiske doser er fremstilt som kvartil analyse i tabell 5. Eksponering etter administrering av tabletter er generelt høyere, men overlappende, med eksponering etter administrering av posakonazol mikstur, suspensjon.

**Tabell 5.** Cav kvartil analyse for pivotale pasientstudier med posakonazol tablett og mikstur, suspensjon

|  |  |  |  |  |
| --- | --- | --- | --- | --- |
|  | **Posakonazol tablett** | **Posakonazol mikstur, suspensjon** | | |
|  | **Profylakse ved AML og HSCT**  **studie 5615** | **Profylakse ved GVHD**  **studie 316** | **Profylakse ved nøytropeni studie 1899** | **Behandling - invasiv aspergillose studie 0041** |
|  | **300 mg én gang daglig (dag 1**  **300 mg to ganger daglig)\*** | **200 mg tre ganger daglig** | **200 mg tre ganger daglig** | **200 mg fire ganger daglig (innlagt på sykehus) så**  **400 mg to ganger daglig** |
| **Kvartil** | **pCav område (ng/ml)** | **Cav område (ng/ml)** | **Cav område (ng/ml)** | **Cav område (ng/ml)** |
| **Q1** | 442–1223 | 22–557 | 90–322 | 55–277 |
| **Q2** | 1240–1710 | 557–915 | 322–490 | 290–544 |
| **Q3** | 1719–2291 | 915–1563 | 490–734 | 550–861 |
| **Q4** | 2304–9523 | 1563–3650 | 734–2200 | 877–2010 |
| pCav: forventet Cav.  Cav = gjennomsnittlig konsentrasjon målt ved steady state.  \*20 pasienter fikk 200 mg én gang daglig (200 mg to ganger daglig på dag 1). | | | | |

*Oppsummering av studier med posakonazol mikstur, suspensjon*

*Invasiv aspergillose*

Posakonazol mikstur, suspensjon 800 mg/dag i delte doser gitt oralt ble evaluert for behandlingen av invasiv aspergillose hos pasienter med en sykdom motstandsdyktig mot amfotericin B (inkludert liposomale formuleringer) eller itrakonazol eller hos pasienter som ikke tolererte disse legemidlene i en ikke-komparativ ”salvage therapy”-studie (studie 0041). Kliniske resultater ble sammenlignet med de i en ekstern kontrollgruppe tatt ut fra en retrospektiv gjennomgang av medisinske journaler. Den eksterne kontrollgruppen inkluderte 86 pasienter som fikk tilgjengelig behandling (som over) for det meste på samme tid og samme sted som pasientene behandlet med posakonazol. De fleste aspergillosetilfellene var å betrakte som motstandsdyktige mot tidligere behandling i både posakonazolgruppen (88 %) og i den eksterne kontrollgruppen (79 %).

Som vist i tabell 6, ble en vellykket respons (fullstendig eller delvis løsning) ved slutten av behandlingen sett i 42 % av de posakonazolbehandlede pasientene sammenlignet med 26 % i den eksterne kontrollgruppen. Dette var imidlertid ikke en prospektiv, randomisert kontrollert studie, så alle sammenligninger med den eksterne kontrollgruppen må vurderes med forsiktighet.

**Tabell 6**. Total effekt av posakonazol mikstur, suspensjon etter avsluttet behandling for invasiv aspergillose sammenlignet med en ekstern kontrollgruppe

|  |  |  |  |  |
| --- | --- | --- | --- | --- |
|  | Posakonazol mikstur, suspensjon | | Ekstern kontrollgruppe | |
| Total Respons | 45/107 (42 %) | | 22/86 (26 %) | |
| **Resultat i forhold til arter**  Alle er mykologisk bekreftet  *Aspergillus* spp.[2](#bookmark1) | 34/76 | (45 %) | 19/74 | (26 %) |
| *A. fumigatus* | 12/29 | (41 %) | 12/34 | (35 %) |
| *A. flavus* | 10/19 | (53 %) | 3/16 | (19 %) |
| *A. terreus* | 4/14 | (29 %) | 2/13 | (15 %) |
| *A. niger* | 3/5 | (60 %) | 2/7 | (29 %) |

2 Inkluderer andre mindre vanlige arter eller ukjente arter

*Fusarium* spp*.*

11 av 24 pasienter med bevist eller sannsynlig fusariose ble tilfredsstillende behandlet med posakonazol mikstur, suspensjon 800 mg/dag i delte doser med en median på 124 dager og opp til 212 dager. Av 18 pasienter som ikke tolererte eller hadde infeksjoner som var motstandsdyktige mot amfotericin B eller itrakonazol, ble syv pasienter klassifiserte som respondere.

*Kromoblastmykose/mycetom*

9 av 11 pasienter ble tilfredsstillende behandlet med posakonazol mikstur, suspensjon 800 mg/dag i delte doser med en median på 268 dager og opp til 377 dager. Fem av disse pasientene hadde kromoblastmykose på grunn av *Fonsecaea pedrosoi* og 4 hadde mycetom, mest på grunn av *Madurella-*arter.

*Koksidioidomykose*

11 av 16 pasienter ble tilfredsstillende behandlet (ved avsluttet behandling fullstendig eller delvis bortfall av tegn og symptomer til stede ved baseline*)* med posakonazol mikstur, suspensjon

800 mg/dag i delte doser med en median på 296 dager og opp til 460 dager.

*Profylakse mot invasive soppinfeksjoner (IFIs) (studie 316 og 1899)*

To randomiserte, kontrollerte profylaksestudier ble gjort blant pasienter med høy risiko for å utvikle invasive soppinfeksjoner.

Studie 316 var en randomisert, dobbeltblind studie der det ble gitt posakonazol mikstur (200 mg tre ganger daglig) versus flukonazol kapsler (400 mg én gang daglig) til allogene mottakere av hematopoetiske stamcelletransplantat med transplantat-mot-vert reaksjon (GVHD). Det primære

effektendepunktet var forekomst av bekreftede/mulige IFIs ved 16 uker etter randomisering, bestemt av et uavhengig blindet eksternt ekspertpanel. Et sekundært nøkkelendepunkt var forekomsten av bekreftede/mulige IFIs i behandlingsperioden (første til siste dose studiemedisin + 7 dager).

Majoriteten (377/600, [63 %]) av inkluderte pasienter hadde Akutt grad 2 eller 3 eller kronisk ekstensiv (195/600, [32,5 %]) GVHD ved studiens start. Gjennomsnittlig behandlingsvarighet var 80 dager for posakonazol og 77 dager for flukonazol.

Studie 1899 var en randomisert, evaluatorblindet studie med posakonazol mikstur (200 mg tre ganger daglig) versus flukonazol mikstur (400 mg én gang daglig) eller itrakonazol mikstur (200 mg

to ganger daglig) gitt til pasienter med nøytropeni som ble behandlet med cytotoksisk kjemoterapi mot akutt myelogen leukemi eller myelodysplastisk syndrom. Det primære effektendepunktet var forekomst av bekreftede/mulige IFIs i behandlingsperioden, bestemt av et eksternt uavhengig blindet ekspertpanel. Et sekundært nøkkelendepunkt var forekomst av bekreftede/mulige IFIs ved 100 dager etter randomisering. Ny diagnose av akutt myelogen leukemi var den mest vanlige underliggende tilstanden (435/602, [72 %]). Gjennomsnittlig behandlingsvarighet var 29 dager for posakonazol og

25 dager for flukonazol/itrakonazol.

I begge profylaksestudiene var aspergillose den mest vanlige gjennombruddsinfeksjonen. Se tabell 7 og 8 for resultater fra begge studier. Det var færre gjennombruddsinfeksjoner av typen *Aspergillus* hos pasienter som fikk posakonazolprofylakse sammenlignet med kontrollpasienter.

**Tabell 7.** Resultat fra kliniske studier ved profylakse av invasive soppinfeksjoner

|  |  |  |  |
| --- | --- | --- | --- |
| **Studie** | **Posakonazol mikstur, suspensjon** | **Kontrolla** | **P-verdi** |
| **Andel (%) av pasienter med bekreftede/mulige IFIs** | | | |
| **Behandlingsperiodeb** | | | |
| 1899**d** | 7/304 (2) | 25/298 (8) | 0,0009 |
| 316**e** | 7/291 (2) | 22/288 (8) | 0,0038 |
| **Bestemt tidsperiodec** | | | |
| 1899**d** | 14/304 (5) | 33/298 (11) | 0,0031 |

|  |  |  |  |
| --- | --- | --- | --- |
| **Studie** | **Posakonazol mikstur, suspensjon** | **Kontrolla** | **P-verdi** |
| **Andel (%) av pasienter med bekreftede/mulige IFIs** | | | |
| 316 **d** | 16/301 (5) | 27/299 (9) | 0,0740 |

FLU = flukonazol; ITZ = itrakonazol; POS = posakonazol. a: FLU/ITZ (1899); FLU (316).

b: I 1899 var dette perioden fra randomisering til siste dose av studiemedisin pluss 7 dager; i 316 var det perioden fra første dose til siste dose av studiemedisinen pluss 7 dager.

c: I 1899 var det perioden fra randomisering til 100 dager etter randomisering; i 316 var det perioden fra baseline-dagen til dag 111 etter baseline.

d: Alle randomisert. e: Alle behandlet.

**Tabell 8.** Resultat fra kliniske studier ved profylakse av invasive soppinfeksjoner

|  |  |  |
| --- | --- | --- |
| **Studie** | **Posakonazol mikstur, suspensjon** | **Kontrolla** |
| **Andel (%) av pasienter med bekreftet/mulig aspergillose** | | |
| **Behandlingsperiodeb** | | |
| 1899**d** | 2/304 (1) | 20/298 (7) |
| 316**e** | 3/291 (1) | 17/288 (6) |
| **Bestemt tidsperiodec** | | |
| 1899**d** | 4/304 (1) | 26/298 (9) |
| 316 **d** | 7/301 (2) | 21/299 (7) |

FLU = flukonazol; ITZ = itrakonazol; POS = posakonazol. a: FLU/ITZ (1899); FLU (316).

b: I 1899 var dette perioden fra randomisering til siste dose av studiemedisin pluss 7 dager; i 316 var det perioden fra første dose til siste dose av studiemedisinen pluss 7 dager.

c: I 1899 var det perioden fra randomisering til 100 dager etter randomisering; i 316 var det perioden fra baseline-dagen til dag 111 etter baseline.

d: Alle randomisert. e: Alle behandlet.

I studie 1899 ble det observert en signifikant nedgang i alle dødsårsaker i favør av posakonazol [POS 49/304 (16 %) vs. FLU/ITZ 67/298 (22 %) p= 0,048]. Basert på Kaplan-Meier-estimater var

sannsynligheten for å overleve opp til dag 100 etter randomisering signifikant høyere for mottakere av posakonazol. Denne overlevelsesfordelen kom frem når analysen tok i betraktning alle dødsårsaker (p= 0,0354) og IFI-relaterte dødsfall (p = 0,0209).

I studie 316 var total dødelighet lik (POS, 25 %; FLU, 28 %); imidlertid var andelen IFI-relaterte dødstilfeller signifikant lavere i POS-gruppen (4/301) sammenlignet med FLU-gruppen (12/299; P= 0,0413).

Pediatrisk populasjon

Det er ingen begrenset med posakonazol tabletter hos pediatriske pasienter.

Tre pasienter i alderen 14-17 år ble behandlet med posakonazol konsentrat til infusjonsvæske, oppløsning og tablett 300 mg/dag (to ganger daglig på dag 1 etterfulgt av QD deretter) i studien av invasiv aspergillosebehandling.

Sikkerhet og effekt av posakonazol (posakonazol enteropulver og mikstur, suspensjon; posakonazol konsentrat til infusjonsvæske) har blitt fastslått hos pediatriske pasienter i 2- til 18-årsalderen. Bruk av posakonazol i denne aldersgruppen støttes av data fra adekvate og velkontrollerte studier av posakonazol hos voksne og farmakokinetiske data og sikkerhetsdata fra pediatriske studier (se pkt. 5.2). Ingen nye sikkerhetssignaler knyttet til bruk av posakonazol i pediatriske pasienter ble identifisert i de pediatriske studiene (se pkt. 4.8).

Sikkerhet og effekt hos barn under 2 år har ikke blitt fastslått.

Det finnes ingen tilgjengelige data.

Evaluering av elektrokardiogram

Flere tidsavpassende EKG-er ble samlet over en periode på 12 timer før og under administrering av posakonazol mikstur, suspensjon (400 mg to ganger daglig med fettrikt måltid) fra 173 friske frivillige menn og kvinner fra 18 til 85 år. Ingen klinisk relevante endringer i gjennomsnittlig QTc (Fridericia)- intervall fra baseline ble sett.

# Farmakokinetiske egenskaper

Farmakokinetiske/farmakodynamiske forhold

Det er sett en sammenheng mellom total legemiddeleksponering delt på MIC (AUC/MIC) og klinisk resultat. Det kritiske forholdet for pasienter med *Aspergillus-*infeksjoner var ~200. Det er spesielt viktig å tilstrebe at maksimale plasmanivåer oppnås hos pasienter som er infisert med *Aspergillus* (se pkt. 4.2 og 5.2 for anbefalte doseringsregimer).

Absorpsjon

Posakonazol tabletter absorberes med en median tmax på 4-5 timer og viser doseproposjonal farmakokinetikk etter enkel og flerdoseadministrering opp til 300 mg.

Etter administrering av enkeltdose på 300 mg posakonazol tabletter etter et fettrikt måltid hos friske frivillige, var AUC0-72 timer og Cmax høyere sammenlignet med administrering i fastende tilstand (51 % og 16 % for henholdsvis AUC0-72 timer og Cmax).

Basert på en populasjonsfarmakokinetisk modell, økes posakonazol Cav 20 % når behandlingen gis sammen med et måltid sammenlignet med fastende tilstand.

Plasmakonsentrasjon av posakonazol etter administrering av posakonazol tabletter kan hos noen pasienter øke over tid. Bakgrunnen for denne tidsavhengigheten er ikke fullstendig kjent.

Distribusjon

Etter administrering av tabletter, har posakonazol et gjennomsnittlig tilsynelatende distribusjonsvolum på 394 l (42 %), i området mellom 294-583 l i studiene med friske frivillige.

Posakonazol har høy proteinbinding (> 98 %), hovedsakelig til serumalbumin. Biotransformasjon

Posakonazol har ingen sirkulerende hovedmetabolitter og konsentrasjonen av disse endres mest

sannsynlig ikke av hemmere av CYP450-enzymer. Av de sirkulerende metabolittene er flertallet glukuronidkonjugater av posakonazol og kun små mengder av oksidative (CYP450-medierte) metabolitter er sett. De utskilte metabolittene i urin og feces tilsvarer ca. 17 % av den administrerte radiomerkede dosen.

Eliminasjon

Etter administrering av tabletter, elimineres posakonazol sakte med en gjennomsnittlig halveringstid (t1/2) på 29 timer (fra 26 til 31 timer) og en gjennomsnittlig tilsynelatende clearance i området fra

7,5-11 liter/time. Etter administrering av 14C-posakonazol, ble radioaktivitet hovedsakelig gjenfunnet i

feces (77 % av den radiomerkede dosen) hvorav hovedkomponenten var utgangsstoffet (66 % av den radiomerkede dosen). Nyreclearance er en mindre eliminasjonsvei der 14 % av den radiomerkede dosen ble utskilt i urinen (< 0,2 % av den radiomerkede dosen er utgangsstoffet). Plasmakonsentrasjon ved steady state oppnås ved 300 mg dose på dag 6 (én gang daglig etter to ganger daglig startdose på dag 1).

Farmakokinetikk i spesielle populasjoner

Basert på en populasjonsfarmakokinetisk modell som evaluerte farmakokinetikken for posakonazol, ble plasmakonsentrasjoner ved steady state beregnet hos pasienter som fikk posakonazol konsentrat til infusjonsvæske, oppløsning eller tabletter 300 mg en gang daglig etter to ganger daglig på dag 1 til behandling av invasiv aspergillose og profylakse av invasive soppinfeksjoner.

**Tabell 9***.* Populasjons beregnet median (10. persentil, 90. persentil) posakonazol

Steady state plasmakonsentrasjoner hos pasienter etter administrering av posakonazol konsentrat til infusjonsvæske, oppløsning eller tabletter 300 mg QD (to ganger daglig på dag 1)

|  |  |  |  |
| --- | --- | --- | --- |
| **Regime** | **Populasjon** | **Cav (ng/mL)** | **Cmin (ng/mL)** |
| Tablett-(fastende) | Profylakse | 1,550  (874; 2,690) | 1,330  (667; 2,400) |
| Behandling av invasiv aspergillose | 1,780  (879; 3,540) | 1,490  (663; 3,230) |
| Konsentrat til infusjonsvæske, oppløsning | Profylakse | 1,890  (1,100; 3,150) | 1,500  (745; 2,660) |
| Behandling av invasiv aspergillose | 2,240  (1,230; 4,160) | 1,780  (874; 3,620) |

Populasjonsfarmakokinetisk analyse av posakonazol hos pasienter antyder at rase, kjønn, nedsatt nyrefunksjon og sykdom (profylakse eller behandling) ikke har noen klinisk betydning på farmakokinetikken til posakonazol.

*Barn (< 18 år)*

Det er begrenset (n=3) erfaring med posakonazol tabletter hos pediatriske pasienter.

Farmakokinetikken til posakonazol mikstur, suspensjon er evaluert hos pediatriske pasienter. Etter administrering av 800 mg posakonazol mikstur, suspensjon per dag som delt dose for behandling av invasive soppinfeksjoner, var gjennomsnittlig bunnkonsentrasjon i plasma hos 12 pasienter i alderen 8-17 år (776 ng/ml) lik konsentrasjonen hos 194 pasienter i alderen 18-64 år (817 ng/ml). Ingen

farmakokinetiske data er tilgjengelige hos barn yngre enn 8 år. I profylaksestudiene hos ti ungdommer

(13-17 år) var gjennomsnittlig konsentrasjon ved steady state (Cav) av posakonazol sammenlignbar med Cav hos voksne (18 år).

*Kjønn*

Farmakokinetikken til posakonazol tabletter er sammenlignbar hos menn og kvinner.

*Eldre*

Ingen generell forskjell ble sett i sikkerhetsprofilen til eldre pasienter og yngre pasienter.

Den populasjonsfarmakokinetiske modellen av posakonazol konsentrat til infusjonsvæske, oppløsning og tabletter indikerer at clearance av posakonazol er relatert til alder. Posaconazole Cav er generelt sammenlignbart mellom unge og eldre pasienter (≥ 65 år); imidlertid øker Cav med 11 % hos svært gamle (≥ 80 år). Det foreslås derfor å følge nøye med på eldre pasienter (≥ 80 år) for bivirkninger.

Farmakokinetikken til posakonazol tabletter er sammenlignbar hos unge og eldre personer (≥ 65 år).

Farmakokinetiske forskjeller basert på alder anses ikke å være klinisk relevante; derfor er ingen dosejustering nødvendig.

*Etnisitet*

Det foreligger ikke tilstrekkelig informasjon om posakonazol tabletter for ulike menneskeetnisiteter.

Det var en liten reduksjon (16 %) i AUC og Cmax av posakonazol mikstur, suspensjon, hos pasienter med afrikansk opprinnelse i forhold til kaukasiske pasienter. Sikkerhetsprofilen til posakonazol mellom pasienter med afrikansk opprinnelse og kaukasiske pasienter var likevel lik.

*Vekt*

Den populasjonsfarmakokinetiske modellen av posakonazol konsentrat til infusjonsvæske, oppløsning og tabletter indikerer at clearance av posakonazol er relatert til vekt. Hos pasienter > 120 kg reduseres Cav med 25 % og hos pasienter < 50 kg økes Cav med 19 %. Grundig monitorering for gjennombruddsinfeksjoner av sopp er derfor anbefalt hos pasienter som veier mer enn 120 kg.

*Nedsatt nyrefunksjon*

Etter enkeltdoseadministrering av posakonazol mikstur, suspensjon var det ingen effekt av lett og moderat nedsatt nyrefunksjon (n=18, Clcr 20 ml/min/1,73 m2) på farmakokinetikken til posakonazol. Dosejustering er derfor ikke påkrevd. Hos pasienter med alvorlig nedsatt nyrefunksjon (n=6, Clcr

< 20 ml/min/1,73 m2) var AUC av posakonazol høyst variabel [> 96 % KV (varianskoeffisient)]

sammenlignet med andre nyregrupper [< 40 % KV]. Siden den renale utskillelsen av posakonazol ikke er signifikant, forventes det likevel ikke at alvorlig nedsatt nyrefunksjon har en effekt på farmakokinetikken til posakonazol, og ingen dosejustering er anbefalt. Posakonazol fjernes ikke ved hemodialyse.

Tilsvarende anbefalinger gjelder for posakonazol tabletter, men en spesifikk studie med posakonazol tabletter er ikke gjennomført.

*Nedsatt leverfunksjon*

Etter en enkelt oral dose på 400 mg posakonazol mikstur, suspensjon, til pasienter med lett (Child- Pugh klassifisering A), moderat (Child-Pugh klassifisering B) eller alvorlig (Child-Pugh klassifisering

C) leversykdom (seks per gruppe) var gjennomsnittlig AUC 1,3 til 1,6-ganger høyere sammenlignet med AUC i forhold til kontrollpersoner med normal leverfunksjon. Frie konsentrasjoner ble ikke fastslått og det kan ikke utelukkes at det er en større økning i ubundet posakonazoleksponering enn den observerte 60 % økningen i total AUC. Eliminasjonshalveringstiden (t½) ble forlenget fra ca. 27 timer i kontrollgruppen til ~43 timer i gruppene med nedsatt leverfunksjon. Ingen dosejustering er anbefalt hos pasienter med lett til alvorlig nedsatt leverfunksjon, men forsiktighet anbefales på grunn av mulighet for høyere plasmaeksponering.

Tilsvarende anbefalinger gjelder for posakonazol tabletter, men en spesifikk studie med posakonazol tabletter er ikke gjennomført.

# Prekliniske sikkerhetsdata

Som for andre azolsoppmidler, er effekter relatert til hemming av steroidhormonsyntese sett i toksisitetsstudier med gjentatte doser av posakonazol. Adrenale suppressive effekter ble sett i toksisitetsstudier hos rotter og hunder ved eksponering lik eller større enn de som ble oppnådd ved terapeutiske doser hos mennesker.

Akkumulering av fosfolipider i nevroner hos hunder ble observert ved dosering i 3 måneder ved lavere systemisk eksponering enn de som ble oppnådd ved terapeutiske doser hos mennesker. Dette ble ikke sett hos aper ved dosering i ett år. I 12-måneders nevrotoksisitetsstudier hos hunder og aper, ble ingen funksjonelle effekter sett i det sentrale eller perifere nervesystemet ved systemisk eksponering større enn de som ble oppnådd terapeutisk.

Akkumulering av fosfolipider i lungene som resulterte i dilatering og obstruksjon av alveolene ble sett i en 2-års- studie med rotter. Disse funnene indikerer nødvendigvis ikke et potensial for funksjonelle endringer hos mennesker.

Ingen effekter på elektrokardiogram, inkludert QT- og QTc-intervaller, ble sett i en sikkerhetsfarmakologisk studie med gjentatte doser hos aper ved maksimal plasmakonsentrasjon 8,5 ganger større enn konsentrasjonen som ble oppnådd ved terapeutiske doser hos mennesker.

Ekkokardiografi ga ingen indikasjon på hjertedekompensasjon i en sikkerhetsfarmakologisk studie med gjentatte doser hos rotter ved systemisk eksponering 2,1 ganger større enn den som ble oppnådd terapeutisk. Økt systolisk og arterielt blodtrykk (opp til 29 mm-Hg) ble sett hos rotter og aper ved systemisk eksponering henholdsvis 2,1 ganger og 8,5 ganger større enn den som ble oppnådd med terapeutiske doser hos mennesker.

Reproduksjons-, peri- og postnatale utviklingsstudier ble gjennomført hos rotter. Ved eksponeringer lavere enn de som ble oppnådd ved terapeutiske doser hos mennesker, førte posakonazol til skjelettendringer og misdannelser, vanskelig fødsel, forlenget svangerskap, redusert gjennomsnittsstørrelse på kullet og postnatal overlevelse. Hos kaniner var posakonazol embryotoksisk ved eksponering større enn den som ble oppnådd ved terapeutiske doser. Som for andre antimykotiske azolforbindelser, ble disse effektene på reproduksjonen antatt å være forårsaket av en behandlingsrelatert effekt på steroidgenesen.

Posakonazol var ikke gentoksisk i *in vitro-* og *in vivo*-studier. Karsinogenitetstudier indikerte ingen spesiell fare for mennesker.

I en preklinisk studie med intravenøs administrering av posakonazol til svært unge hunder (dosert fra 2–8 ukers alder) ble det observert en økning i forekomsten av hjerneventrikkelforstørrelse hos

behandlede dyr sammenlignet med dyr i kontrollgruppen. Det ble ikke observert noen forskjell i

forekomsten av hjerneventrikkelforstørrelse mellom kontrolldyr og behandlede dyr etter den

påfølgende 5 måneders behandlingsfrie perioden. Hos hunder med dette funnet var det ingen

nevrologiske, atferdsmessige eller utviklingsmessige abnormiteter. Hverken ved oral administrering av posakonazol til unge hunder (4 dager til 9 måneder gamle) eller intravenøs administrering av posakonazol til unge hunder (10 uker til 23 uker) ble det sett lignende hjernefunn. Den kliniske betydningen av dette funnet er ukjent.

# FARMASØYTISKE OPPLYSNINGER

* 1. **Fortegnelse over hjelpestoffer**

Tablettkjerne

Metakrylsyreetylakrylatkopolymer (1:1)

Trietylsitrat (E 1505)

Xylitol (E 967)

Hydroksypropylcellulose (E 463)

Propylgallat (E 310)

Cellulose, mikrokrystallinsk (E 460)

Silika, kolloidal vannfri

Krysskarmellosenatrium

Natriumstearylfumarat

Tablettdrasjering

Polyvinylalkohol, delvis hydrolysert

Titandioksid (E 171)

Makrogol

Talkum (E 553b)

Jernoksid, gult (E 172)

# Uforlikeligheter

Ikke relevant.

# Holdbarhet

3 år

# Oppbevaringsbetingelser

Dette legemidlet krever ingen spesielle oppbevaringsbetingelser.

# Emballasje (type og innhold)

Triplex (PVC/PE/PVdC) hvite, ugjennomsiktige blisterpakninger av aluminium eller perforerte endoseblisterpakinger som leveres i esker med 24 eller 96 tabletter.

Ikke alle pakningsstørrelser vil nødvendigvis bli markedsført.

# Spesielle forholdsregler for destruksjon

Ingen spesielle forholdsregler.

# INNEHAVER AV MARKEDSFØRINGSTILLATELSEN

Accord Healthcare S.L.U.

World Trade Center, Moll de Barcelona s/n,

Edifici Est, 6a planta, Barcelona,

08039 Barcelona, Spania

# MARKEDSFØRINGSTILLATELSESNUMMER (NUMRE)

EU/1/19/1379/001-004

1. **DATO FOR FØRSTE MARKEDSFØRINGSTILLATELSE/SISTE FORNYELSE**

Dato for første godkjenning: 25. juli 2019

Dato for siste fornyelse: 9. april 2024

# OPPDATERINGSDATO

Detaljert informasjon om dette legemidlet er tilgjengelig på nettstedet til Det europeiske legemiddelkontoret (The European Medicines Agency) http://www.ema.europa.eu.

# VEDLEGG II

1. **TILVIRKERE ANSVARLIG FOR BATCH RELEASE**
2. **VILKÅR ELLER RESTRIKSJONER VEDRØRENDE LEVERANSE OG BRUK**
3. **ANDRE VILKÅR OG KRAV TIL MARKEDSFØRINGSTILLATELSEN**
4. **VILKÅR ELLER RESTRIKSJONER VEDRØRENDE SIKKER OG EFFEKTIV BRUK AV LEGEMIDLET**
5. **TILVIRKERE ANSVARLIG FOR BATCH RELEASE**

Navn og adresse til tilvirker ansvarlig for batch release

Delorbis Pharmaceuticals Ltd.

17, Athinon Street

Ergates Industrial Area

2643 Nicosia

KYPROS

Laboratori Fundacio Dau

C/ C, 12-14 Pol. Ind. Zona Franca

08040 Barcelona

SPANIA

Accord Healthcare B.V.,

Winthontlaan 200,

3526 KV Utrecht,

NEDERLAND

Pharmadox Healthcare Ltd.

KW20A Kordin Industrial Park

Paola, PLA 3000

MALTA

Accord Healthcare Polska Sp.z o.o.,

ul. Lutomierska 50,95-200 Pabianice, POLEN

I pakningsvedlegget skal det stå navn og adresse til tilvirkeren som er ansvarlig for batch release for gjeldende batch.

# VILKÅR ELLER RESTRIKSJONER VEDRØRENDE LEVERANSE OG BRUK

Legemiddel underlagt begrenset forskrivning (Se Vedlegg I, Preparatomtale, pkt. 4.2.).

# ANDRE VILKÅR OG KRAV TIL MARKEDSFØRINGSTILLATELSEN

* **Periodiske sikkerhetsoppdateringsrapporter (PSUR-er)**

Kravene for innsendelse av periodiske sikkerhetsoppdateringsrapporter (PSUR-er) for dette legemidlet er angitt i EURD-listen (European Union Reference Date list), som gjort rede for i Artikkel 107c(7) av direktiv 2001/83/EF og i enhver oppdatering av EURD-listen som publiseres på nettstedet til Det europeiske legemiddelkontoret (The European Medicines Agency).

# VILKÅR ELLER RESTRIKSJONER VEDRØRENDE SIKKER OG EFFEKTIV BRUK AV LEGEMIDLET

* **Risikohåndteringsplan (RMP)**

Innehaver av markedsføringstillatelsen skal gjennomføre de nødvendige aktiviteter og intervensjoner vedrørende legemiddelovervåkning spesifisert i godkjent RMP presentert i Modul 1.8.2 i markedsføringstillatelsen samt enhver godkjent påfølgende oppdatering av RMP.

En oppdatert RMP skal sendes inn:

* + på forespørsel fra Det europeiske legemiddelkontoret (The European Medicines Agency);
  + når risikohåndteringssystemet er modifisert, spesielt som resultat av at det fremkommer ny informasjon som kan lede til en betydelig endring i nytte/risiko profilen eller som resultat av at en viktig milepel (legemiddelovervåkning eller risikominimering) er nådd.

# VEDLEGG III

**MERKING OG PAKNINGSVEDLEGG**

**A. MERKING**

|  |
| --- |
| **OPPLYSNINGER SOM SKAL ANGIS PÅ DEN YTRE EMBALLASJE**  **YTRE KARTONG** |

|  |
| --- |
| **1. LEGEMIDLETS NAVN** |

Posaconazole Accord 100 mg enterotabletter

posakonazol

|  |
| --- |
| **2. DEKLARASJON AV VIRKESTOFF(ER)** |

Hver enterotablett inneholder 100 mg posakonazol.

|  |
| --- |
| **3. LISTE OVER HJELPESTOFFER** |

|  |
| --- |
| **4. LEGEMIDDELFORM OG INNHOLD (PAKNINGSSTØRRELSE)** |

24 enterotabletter

96 enterotabletter

24x1 enterotablett

96x1 enterotablett

|  |
| --- |
| **5. ADMINISTRASJONSMÅTE OG ADMINISTRASJONSVEI(ER)** |

Les pakningsvedlegget før bruk.

|  |
| --- |
| **6. ADVARSEL OM AT LEGEMIDLET SKAL OPPBEVARES UTILGJENGELIG FOR BARN** |

Oppbevares utilgjengelig for barn.

|  |
| --- |
| **7. EVENTUELLE ANDRE SPESIELLE ADVARSLER** |

Posaconazol tabletter og mikstur, suspensjon skal IKKE brukes om hverandre.

|  |
| --- |
| **8. UTLØPSDATO** |

EXP

|  |
| --- |
| **9. OPPBEVARINGSBETINGELSER** |

|  |
| --- |
| **10. EVENTUELLE SPESIELLE FORHOLDSREGLER VED DESTRUKSJON AV UBRUKTE LEGEMIDLER ELLER AVFALL** |

|  |
| --- |
| **11. NAVN OG ADRESSE PÅ INNEHAVEREN AV MARKEDSFØRINGSTILLATELSEN** |

Accord Healthcare S.L.U.

World Trade Center, Moll de Barcelona s/n,

Edifici Est, 6a planta, Barcelona,

08039 Barcelona, Spania

|  |
| --- |
| **12. MARKEDSFØRINGSTILLATELSESNUMMER (NUMRE)** |

EU/1/19/1379/001

EU/1/19/1379/002

EU/1/19/1379/003

EU/1/19/1379/004

|  |
| --- |
| **13. PRODUKSJONSNUMMER** |

Lot

|  |
| --- |
| **14. GENERELL KLASSIFIKASJON FOR UTLEVERING** |

|  |
| --- |
| **15. BRUKSANVISNING** |

**16. INFORMASJON PÅ BLINDESKRIFT**

Posaconazole Accord 100 mg

**17. SIKKERHETSANORDNING (UNIK IDENTITET) – TODIMENSJONAL STREKKODE**

Todimensjonal strekkode, inkludert unik identitet.

**18. SIKKERHETSANORDNING (UNIK IDENTITET) – I ET FORMAT LESBART FOR MENNESKER**

PC

SN

NN

|  |
| --- |
| **MINSTEKRAV TIL OPPLYSNINGER SOM SKAL ANGIS PÅ GJENNOMTRYKKSPAKNINGER (BLISTER) ELLER STRIPS**  **BLISTER** |

|  |
| --- |
| **1. LEGEMIDLETS NAVN** |

Posaconazole Accord 100 mg enterotabletter

posakonazol

|  |
| --- |
| **2. NAVN PÅ INNEHAVEREN AV MARKEDSFØRINGSTILLATELSEN** |

Accord

|  |
| --- |
| **3. UTLØPSDATO** |

EXP

|  |
| --- |
| **4. PRODUKSJONSNUMMER** |

Lot

**5. ANNET**

|  |
| --- |
| **MINSTEKRAV TIL OPPLYSNINGER SOM SKAL ANGIS PÅ GJENNOMTRYKKSPAKNINGER (BLISTER) ELLER STRIPS**  **PERFORERT ENDOSEBLISTER** |

|  |
| --- |
| **1. LEGEMIDLETS NAVN** |

Posaconazole Accord 100 mg enterotabletter

|  |
| --- |
| **2. NAVN PÅ INNEHAVEREN AV MARKEDSFØRINGSTILLATELSEN** |

Accord

|  |
| --- |
| **3. UTLØPSDATO** |

EXP

|  |
| --- |
| **4. PRODUKSJONSNUMMER** |

Lot

**5. ANNET**

**B. PAKNINGSVEDLEGG**

# 

# Pakningsvedlegg: Informasjon til brukeren

**Posaconazole Accord 100 mg enterotabletter**

posakonazol

# Les nøye gjennom dette pakningsvedlegget før du begynner å bruke dette legemidlet. Det inneholder informasjon som er viktig for deg.

* Ta vare på dette pakningsvedlegget. Du kan få behov for å lese det igjen.
* Hvis du har ytterligere spørsmål, kontakt lege, apotek eller sykepleier.
* Dette legemidlet er skrevet ut kun til deg. Ikke gi det videre til andre. Det kan skade dem, selv om de har symptomer på sykdom som ligner dine.
* Kontakt lege, apotek eller sykepleier dersom du opplever bivirkninger, inkludert mulige bivirkninger som ikke er nevnt i dette pakningsvedlegget. Se avsnitt 4.

# I dette pakningsvedlegget finner du informasjon om:

1. Hva Posaconazole Accord er og hva det brukes mot
2. Hva du må vite før du bruker Posaconazole Accord
3. Hvordan du tar Posaconazole Accord
4. Mulige bivirkninger
5. Hvordan du oppbevarer Posaconazole Accord
6. Innholdet i pakningen og ytterligere informasjon

# Hva Posaconazole Accord er og hva det brukes mot

Posaconazole Accord inneholder et legemiddel som heter posakonazol. Dette tilhører en gruppe legemidler som kalles “antifungale” legemidler. Det brukes til å forebygge og behandle mange ulike soppinfeksjoner.

Dette legemidlet virker ved å drepe eller stoppe veksten av noen typer sopp som kan forårsake infeksjoner hos mennesker.

Posaconazole Accord kan brukes til voksne for å behandle soppinfeksjoner forårsaket av sopp fra *Aspergillus*-familien.

Posaconazole Accord kan brukes til voksne og barn fra 2-årsalderen som veier mer enn 40 kg for å behandle følgende typer soppinfeksjoner:

* infeksjoner forårsaket av sopp fra *Aspergillus-*familien som ikke er blitt bedre ved behandling med soppmidlene amfotericin B eller itrakonazol eller når behandling med disse legemidlene måtte avsluttes,
* infeksjoner forårsaket av sopp fra *Fusarium*-familien som ikke er blitt bedre ved behandling med amfotericin B eller når amfotericin B måtte avsluttes,
* infeksjoner forårsaket av sopp som gir tilstanden “kromoblastmykose” og “mycetom” som ikke er blitt bedre ved behandling med itrakonazol eller når itrakonazolbehandling måtte avsluttes,
* infeksjoner forårsaket av en sopp kalt *Coccidioides* som ikke er blitt bedre ved behandling med en eller flere av amfotericin B, itrakonazol eller flukonazol eller når behandling med disse legemidlene måtte avsluttes,

Dette legemidlet kan også brukes for å forebygge soppinfeksjoner hos voksne og barn fra 2-årsalderen som veier mer enn 40 kg med høy risiko for å få soppinfeksjoner, som:

* pasienter som har et svakt immunsystem som følge av kjemoterapi mot “akutt myelogen leukemi” (AML) eller “myelodysplastisk syndrom” (MDS)
* pasienter som får “høydose immunsuppressiv behandling” etter “hematopoetisk stamcelletransplantasjon” (HSCT).

# Hva du må vite før du bruker Posaconazole Accord

# Bruk ikke Posaconazole Accord:

* dersom du er allergisk overfor posakonazol eller noen av de andre innholdsstoffene i dette legemidlet (listet opp i avsnitt 6).
* dersom du bruker terfenadin, astemizol, cisaprid, pimozid, halofantrin, kinidin, noen legemidler som inneholder “ergotalkaloider”, som ergotamin eller dihydroergotamin, eller et “statin” som simvastatin, atorvastatin eller lovastatin.
* dersom du nettopp har begynt å ta venetoklaks eller venetoklaksdosen din økes sakte under behandling av kronisk lymfatisk leukemi (KLL).

Bruk ikke Posaconazole Accord dersom noe av dette gjelder deg. Hvis du er usikker, rådfør deg med lege eller apotek før du tar Posaconazole Accord.

Se avsnittet ”Andre legemidler og Posaconazole Accord” nedenfor for ytterligere informasjon, samt informasjon om andre legemidler som kan interagere med Posaconazole Accord.

# Advarsler og forsiktighetsregler

Rådfør deg med lege, apotek eller sykepleier før du tar Posaconazole Accord dersom du

* har hatt en allergisk reaksjon på et annet legemiddel mot sopp som ketokonazol, flukonazol, itrakonazol eller vorikonazol.
* har eller noen gang har hatt leverproblemer. Du kan ha behov for å ta blodprøver mens du bruker dette legemidlet.
* utvikler alvorlig diaré eller oppkast da disse tilstandene kan begrense effektiviteten av dette legemidlet.
* har en unormal hjerterytme (EKG) som viser et problem kalt langt QTc-intervall
* har en svakhet i hjertemuskelen eller hjertesvikt
* har en veldig langsom hjerterytme
* har en hjerterytmeforstyrrelse
* har problemer med kalium-, magnesium- eller kalsiumnivået i blodet
* får vinkristin, vinblastin og andre “vinkaalkaloider” (legemidler til behandling av kreft).
* får venetoklaks (et legemiddel som brukes mot kreft).

Rådfør deg med lege, apotek eller sykepleier før du tar Posaconazole Accord dersom noe av dette gjelder deg (eller hvis du er usikker).

Dersom du utvikler alvorlig diaré eller oppkast (er uvel) mens du bruker Posaconazole Accord, kontakt lege, apotek eller sykepleier umiddelbart, da dette kan føre til at legemidlet ikke fungerer optimalt. Se avsnitt 4 for ytterligere informasjon.

Du skal unngå soleksponering mens du blir behandlet. Det er viktig å dekke soleksponerte hudområder med beskyttende klær og bruke solkrem med høy solfaktor (SPF), da det kan oppstå økt følsomhet ihuden for solens UV-stråler.

# Barn

Posaconazole Accord skal ikke brukes av barn som er yngre enn 2 år.

# Andre legemidler og Posaconazole Accord

Rådfør deg med lege eller apotek dersom du bruker, nylig har brukt eller planlegger å bruke andre legemidler.

# Du må ikke ta Posaconazole Accord hvis du bruker noen av følgende:

* terfenadin (brukes mot allergi)
* astemizol (brukes mot allergi)
* cisaprid (brukes mot mageproblemer)
* pimozid (brukes ved symptomer på Tourettes syndrom og psykisk sykdom)
* halofantrin (brukes mot malaria)
* kinidin (brukes ved unormal hjerterytme).

Posaconazole Accord kan øke mengden av disse legemidlene i blodet, noe som kan føre til svært alvorlige forandringer i hjerterytmen.

* legemidler som inneholder “ergotalkaloider”, som ergotamin eller dihydroergotamin, som brukes til behandling av migrene. Posaconazole Accord kan øke mengden av disse legemidlene i blodet, noe som kan føre til en alvorlig reduksjon av blodtilførsel til fingre eller tær og som kan forårsake skade.
* et “statin” som simvastatin, atorvastatin eller lovastatin som brukes til behandling av høyt kolesterol.
* venetoklaks når det brukes i starten av behandlingen av en type kreft, kronisk lymfatisk leukemi (KLL)

Bruk ikke Posaconazole Accord dersom noe av dette gjelder deg. Hvis du er usikker, rådfør deg med lege eller apotek før du tar dette legemidlet.

Andre legemidler

Se på listen angitt ovenfor over legemidler du ikke må ta når du bruker Posaconazole Accord. I tillegg til legemidlene nevnt over, er det andre legemidler som medfører risiko for rytmeproblemer som kan bli større når de tas med Posaconazole Accord. Fortell legen din om alle legemidlene du tar (reseptpliktige og reseptfrie).

Noen legemidler kan øke risikoen for bivirkninger av Posaconazole Accord gjennom å øke mengden Posaconazole Accord i blodet.

Følgende legemidler kan nedsette effekten av Posaconazole Accord ved å redusere mengden av Posaconazole Accord i blodet:

* rifabutin og rifampicin (brukes ved visse infeksjoner). Dersom du allerede bruker rifabutin, trenger du å få tatt en blodprøve og du må være oppmerksom på enkelte mulige bivirkninger av rifabutin.
* fenytoin, karbamazepin, fenobarbital eller primidon (brukes for å behandle eller forhindre epileptiske anfall).
* efavirenz og fosamprenavir, til behandling av hivinfeksjon.
* flukloksacillin (antibiotika brukt mot bakterielle infeksjoner).

Posaconazole Accord kan eventuelt øke risikoen for bivirkninger av noen andre legemidler gjennom å øke mengden av disse legemidlene i blodet. Disse legemidlene inkluderer:

* vinkristin, vinblastin og andre “vinkaalkaloider” (brukes til å behandle kreft)
* venetoklaks (et legemiddel som brukes mot kreft)
* ciklosporin (brukes under eller etter transplantasjonskirurgi)
* takrolimus og sirolimus (brukes under eller etter transplantasjonskirurgi)
* rifabutin (brukes ved visse infeksjoner)
* legemidler som brukes til å behandle hiv kalt proteasehemmere (inkludert lopinavir og atazanavir som gis med ritonavir)
* midazolam, triazolam, alprazolam eller andre “benzodiazepiner” (brukes som beroligende eller som muskelavslappende)
* diltiazem, verapamil, nifedipin, nisoldipin eller andre “kalsiumkanalblokkere” (brukes mot høyt blodtrykk)
* digoksin (brukes ved hjertesvikt)
* glipizid eller andre “sulfonylurea”-midler (brukes ved for høyt blodsukker)
* all-trans retinsyre (ATRA), også kalt tretinoin (brukes til å behandle visse typer blodkreft).

Rådfør deg med lege eller apotek før du tar Posaconazole Accord dersom noe av dette gjelder deg (eller hvis du er usikker).

# Graviditet og amming

Rådfør deg med lege før du tar dette legemidlet dersom du er gravid eller tror at du kan være gravid. Bruk ikke Posaconazole Accord hvis du er gravid, hvis ikke legen din har bedt deg gjøre det.

Dersom du er en kvinne som kan bli gravid, må du bruke sikkert prevensjonsmiddel når du tar dette legemidlet. Kontakt legen din umiddelbart dersom du blir gravid mens du tar Posaconazole Accord.

Du skal ikke amme mens du bruker Posaconazole Accord da små mengder kan utskilles i morsmelk.

# Kjøring og bruk av maskiner

Du kan føle deg svimmel, søvnig eller ha tåkesyn mens du bruker Posaconazole Accord, noe som kan påvirke evnen din til å kjøre bil eller bruke verktøy eller maskiner. Du må ikke kjøre bil eller bruke noen verktøy eller maskiner dersom dette oppstår, og kontakt legen din.

**Posaconazole inneholder natrium**

Dette legemidlet inneholder mindre enn 1 mmol natrium (23 mg) pr. tablett, og er så godt som “natriumfritt”.

# Hvordan du bruker Posaconazole Accord

Ikke bytt mellom å bruke Posaconazole Accord tabletter og posakonazol mikstur uten å snakke med legen din eller apoteket, fordi et slikt bytte kan medføre uteblitt effekt eller en økt risiko for bivirkninger.

Bruk alltid dette legemidlet nøyaktig slik legen din eller apoteket har fortalt deg. Kontakt lege eller apotek hvis du er usikker.

# Hvor mye du skal ta

Vanlig dose er 300 mg (tre 100 mg tabletter) 2 ganger daglig den første dagen, deretter 300 mg (tre 100 mg tabletter) 1 gang daglig.

Behandlingsvarigheten kan avhenge av hvilken type infeksjon du har og kan tilpasses individuelt for deg av legen din. Ikke tilpass dosen selv eller endre behandlingsregimet før du har snakket med legen din.

# Bruk av dette legemidlet

* Tabletten svelges hel med vann.
* Ikke knus, tygg, del eller løs opp tabletten.
* Tabletten kan tas med eller uten mat.

# Dersom du tar for mye av Posaconazole Accord

Kontakt lege eller oppsøk sykehus umiddelbart dersom du tror at du kan ha tatt for mye av Posaconazole Accord.

# Dersom du har glemt å ta Posaconazole Accord

* Dersom du har glemt en dose, ta den så fort du husker det.
* Dersom det imidlertid nesten er tid for din neste dose, hopp over den glemte dosen og fortsett med din vanlige doseringsplan.
* Ikke ta en dobbelt dose som erstatning for en glemt dose.

Spør lege, apotek eller sykepleier dersom du har noen spørsmål om bruken av dette legemidlet.

# Mulige bivirkninger

Som alle legemidler kan dette legemidlet forårsake bivirkninger, men ikke alle får det.

# Alvorlige bivirkninger

**Kontakt lege, apotek eller sykepleier umiddelbart dersom du opplever noen av følgende alvorlige bivirkninger - du kan trenge øyeblikkelig medisinsk behandling:**

* kvalme eller oppkast (føler deg eller er uvel), diaré
* tegn på leverproblemer – inkluderer gulhet i huden eller det hvite i øynene, uvanlig mørk urin eller blek avføring, følelse av uvelhet uten grunn, mageproblemer, tap av appetitt eller uvanlig tretthet og slapphet, en økning i antall leverenzymer påvist ved blodprøver
* allergisk reaksjon

# Andre bivirkninger

Kontakt lege, apotek eller sykepleier dersom du merker noen av følgende bivirkninger:

Vanlige: følgende kan påvirke opp til 1 av 10 personer

* endring av saltnivå i blodet påvist ved blodprøver – inkluderer tegn som følelse av forvirring eller svakhet
* unormal følelse i huden, som nummenhet, kribling, kløe, krypende følelse, prikking eller brennende følelse
* hodepine
* lavt kaliumnivå – påvist ved blodprøver
* lavt magnesiumnivå – påvist ved blodprøver
* høyt blodtrykk
* tap av appetitt, magesmerter eller urolig mage, luft i magen, munntørrhet, smaksforandringer
* halsbrann (en brennende følelse i brystet som stiger opp til halsen)
* lavt antall “nøytrofile”, en type hvite blodceller (nøytropeni) – kan føre til økt risiko for infeksjoner og kan påvises ved blodprøver
* feber
* følelse av svakhet, svimmelhet, slapphet eller søvnighet
* utslett
* kløe
* forstoppelse
* ubehag i endetarmen

Mindre vanlige: følgende kan påvirke opp til 1 av 100 personer

* anemi – inkluderer tegn som hodepine, følelse av slapphet eller svimmelhet, være andpusten eller blek og ha lavt hemoglobinnivå påvist ved blodprøver
* lavt antall blodplater (trombocytopeni) påvist ved blodprøver – kan føre til blødninger
* lavt antall “leukocytter”, en type hvite blodceller (leukopeni) påvist ved blodprøver – kan føre til økt risiko for infeksjoner
* økt antall “eosinofile”, en type hvite blodceller (eosinofili) – kan opptre hvis du har betennelse
* betennelse i blodkar
* problemer med hjerterytmen
* anfall (kramper)
* nerveskader (nevropati)
* unormal hjerterytme – påvist ved en hjerteundersøkelse (EKG), hjertebank, langsom eller rask hjerterytme, høyt eller lavt blodtrykk
* lavt blodtrykk
* betennelse i bukspyttkjertelen (pankreatitt) – kan føre til alvorlige magesmerter
* avbrutt oksygentilførsel til milten (miltinfarkt) – kan føre til alvorlige magesmerter
* alvorlige nyreproblemer – inkluderer tegn som mer eller mindre vannlatning, med uvanlig farge på urinen
* høyt kreatininnivå i blodet – påvist ved blodprøver
* hoste, hikke
* neseblødninger
* alvorlig skarp brystsmerte ved innpust (“pleurittisk” smerte)
* opphovning av lymfekjerter (lymfadenopati)
* redusert følsomhet, særlig i huden
* skjelving
* høyt eller lavt blodsukkernivå
* tåkesyn, lysfølsomhet
* hårtap (alopesi)
* munnsår
* skjelving, generell følelse av uvelhet
* smerter, rygg- eller nakkesmerter, smerter i armer eller bein
* ansamling av vann i kroppen (ødem)
* menstruasjonsproblemer (unormal vaginal blødning)
* manglende evne til å sove (søvnløshet)
* helt eller delvis vansker med å snakke
* hevelse i munnen
* unormale drømmer eller vanskelig å sove
* problemer med koordinering og balanse
* slimhinnebetennelse
* nesetetthet
* pusteproblemer
* ubehag i brystet
* følelse av oppblåsthet
* lett til alvorlig kvalme, oppkast, kramper og diaré, vanligvis forårsaket av et virus, magesmerter
* raping
* føle seg nervøs

Sjeldne: følgende kan påvirke opp til 1 av 1000 personer

* lungebetennelse – inkluderer tegn som kortpustethet og produksjon av misfarget slim
* høyt blodtrykk i blodårene i lungene (pulmonal hypertensjon) kan føre til alvorlig skade på lungene og hjertet
* blodproblemer som uvanlig blodlevring eller langvarig blødning
* alvorlig allergisk reaksjon, inkludert utbredt sviende utslett og hudavskalling
* psykiske problemer, som å høre stemmer eller se ting som ikke eksisterer
* besvimelse
* problemer med å tenke eller snakke, ha rykninger, særlig i hendene, som du ikke kan kontrollere
* hjerneslag – inkluderer tegn som smerter, svakhet, nummenhet eller kribling i armer og bein
* har en blind eller mørk flekk i synsfeltet
* hjertesvikt eller hjerteinfarkt som kan føre til at hjertet stopper å slå og dødsfall, hjerterytmeproblemer med plutselig dødsfall
* blodpropper i bena (dyp venetrombose) – inkluderer tegn som intense smerter eller hevelse i bena
* blodpropper i lungene (lungeemboli) – inkluderer tegn som kortpustethet eller smerter ved pusting
* blødninger i mage eller tarm – inkluderer tegn som blodig oppkast eller blod i avføringen
* en blokkering i tarmen (intestinal obstruksjon), spesielt i “ileum”. Blokkeringen vil forhindre tarminnholdet fra å passere igjennom til nedre del av tarmen – inkluderer tegn som oppblåst følelse, oppkast, alvorlig forstoppelse, tap av matlyst og kramper
* “hemolytisk uremisk syndrom” når røde blodceller sprekker (hemolyse), som kan oppstå med eller uten nyresvikt
* “pancytopeni” et lavt antall blodceller (røde og hvite blodlegemer og blodplater) påvist ved blodprøver
* store lilla flekker i huden (trombotisk trombocytopenisk purpura)
* hevelse i ansikt eller tunge
* depresjon
* dobbeltsyn
* brystsmerter
* binyrer som ikke fungerer optimalt – kan føre til svakhet, tretthet, tap av matlyst, misfarging av huden
* hypofyse som ikke fungerer optimalt – kan føre til lave blodnivåer av enkelte hormoner som påvirker funksjonen av de mannlige og kvinnelige kjønnsorganer
* problemer med hørselen
* pseudoaldosteronisme, som resulterer i høyt blodtrykk med et lavt kaliumnivå (påvist ved blodprøver)

Ikke kjent: frekvens kan ikke estimeres utifra tilgjengelige data

* Noen pasienter har også rapportert at de føler seg forvirret etter å ha tatt Posaconazole Accord.
* rødhet i huden

Kontakt lege, apotek eller sykepleier dersom du opplever noen av bivirkningene nevnt ovenfor.

# Melding av bivirkninger

Kontakt lege, apotek eller sykepleier dersom du opplever bivirkninger, inkludert mulige bivirkninger som ikke er nevnt i dette pakningsvedlegget. Du kan også melde fra om bivirkninger direkte via det nasjonale meldesystemet som beskrevet i [Appendix V.](http://www.ema.europa.eu/docs/en_GB/document_library/Template_or_form/2013/03/WC500139752.doc) Ved å melde fra om bivirkninger bidrar du med informasjon om sikkerheten ved bruk av dette legemidlet.

# Hvordan du oppbevarer Posaconazole Accord

* Oppbevares utilgjengelig for barn.
* Bruk ikke dette legemidlet etter utløpsdatoen som er angitt på blisterbrettet eller kartongen etter EXP. Utløpsdatoen henviser til den siste dagen i den måneden.
* Dette legemidlet krever ingen spesielle oppbevaringsbetingelser.
* Legemidler skal ikke kastes i avløpsvann eller sammen med husholdningsavfall. Spør på apoteket hvordan du skal kaste legemidler som du ikke lenger bruker. Disse tiltakene bidrar til å beskytte miljøet.

# Innholdet i pakningen og ytterligere informasjon Sammensetning av Posaconazole Accord

Virkestoff er posakonazol. Hver tablett inneholder 100 mg posakonazol.

Andre innholdsstoffer er metakrylsyreetylakrylatkopolymer (1:1), trietylsitrat (E 1505), xylitol (E 967), hydroksypropylcellulose (E 463), propylgallat (E 310), mikrokrystallinsk cellulose (E 460), vannfri kolloidal silika, krysskarmellosenatrium, natriumstearylfumurat, polyvinylalkohol, titandioksid (E 171), makrogol, talkum (E 553b), gult jernoksid (E 172).

# Hvordan Posaconazole Accord ser ut og innholdet i pakningen

Posaconazole Accord enterotabletter er gule og kapselformede tabletter med ca. 17,5 mm lengde og 6,7 mm bredde, preget med “100P” på den ene siden og ingenting på den andre. De er pakket i blisterbrett eller perforerte endoseblisterbrett og leveres i kartonger med 24 eller 96 tabletter.

Ikke alle pakningsstørrelser vil nødvendigvis bli markedsført.

# Innehaver av markedsføringstillatelsen og tilvirker

Innehaver av markedsføringstillatelsen

Accord Healthcare S.L.U.

World Trade Center, Moll de Barcelona s/n,

Edifici Est, 6a planta, Barcelona,

08039 Barcelona, Spania

Tilvirker

Delorbis Pharmaceuticals Ltd.

17, Athinon Street

Ergates Industrial Area

2643 Nicosia

Kypros

Laboratori Fundacio Dau

C/ C, 12-14 Pol. Ind. Zona Franca,

Barcelona, 08040, Spania

Accord Healthcare B.V.,

Winthontlaan 200,

3526 KV Utrecht,

Nederland

Pharmadox Healthcare Ltd.

KW20A Kordin Industrial Park

Paola, PLA 3000

Malta

Accord Healthcare Polska Sp.z o.o.,

ul. Lutomierska 50,95-200 Pabianice, Polen

For all informasjon om dette legemidlet, vennligst kontakt den lokale representanten for innehaveren av markedsføringstillatelsen:

AT / BE / BG / CY / CZ / DE / DK / EE / ES / FI / FR / HR / HU / IE / IS / IT / LT / LV / LU / MT / NL / NO / PL / PT / RO / SE / SI / SK

Accord Healthcare S.L.U.

Tel: +34 93 301 00 64

EL

Win Medica Α.Ε.

Τel: +30 210 74 88 821

# Dette pakningsvedlegget ble sist oppdatert {MM/ÅÅÅÅ}

**Andre informasjonskilder**

# Detaljert informasjon om dette legemidlet er tilgjengelig på nettstedet til Det europeiske legemiddelkontoret (The European Medicines Agency): <http://www.ema.europa.eu>.